Kenapa Domino’s Gagal Di Italy?

Hari ini Domino’s boleh dikatakan sebagai penguasa baru dalam industri pizza apabila restoran makanan segera itu meninggalkan pesaing terdekat mereka iaitu Pizza Hut terlalu jauh.

Malah Domino’s turut mendapat sambutan di pelbagai negara ekoran perkhidmatan yang sangat cekap.

Sejak dahulu, Domino’s sangat memberi tumpuan kepada aspek penghantaran ataupun delivery. Dengan hanya duduk di rumah, anda sudah boleh menikmati pizza tanpa perlu membuang masa membeli seperti biasa.

Tapi masalahnya sekarang Domino’s kelihatan agak gagal di Italy. Kenapa boleh jadi begitu?

Kita semua tahu, Domino’s menawarkan perkhidmatan delivery yang sangat laju. Sehingga ke hari ini, tiada satu pun restoran makanan segera yang mampu mengatasi kepantasan Domino’s dalam aspek delivery.

Namun bagi orang Italy, memesan pizza dengan beberapa klik di telefon pintar ataupun komputer adalah sesuatu perbuatan tidak masuk akal.

Hal ini kerana mereka beranggapan pergi ke kedai untuk mendapatkan pizza untuk dibawa balik adalah lebih baik.

Tapi tak lama ke nak tunggu?

Sementara nak tunggu pizza siap, orang Italy biasanya akan berbual panjang dengan pizzaiolo (pembuat pizza) tentang bermacam isu.

Mereka juga boleh memantau pizzaiolo menghasilkan pizza bagi memastikan semua bahan yang digunakan adalah segar belaka.

Pizza merupakan leluhur yang berasal daripada Italy dan masyarakatnya telah terdedah dengan makanan itu sejak era empayar Rom. Italy sendiri sudah miliki begitu banyak jenis pizza yang lazat dan masuk dengan selera mereka.

Datang sahaja Domino’s daripada Amerika Syarikat, orang Italy seseolah tidak dapat menerima kehadiran itu.

Menurut orang Italy, Domino’s tidak sedap kerana seperti mengigit kertas pasir. Tambahan pula, menjual pizza kepada masyarakat Italy adalah tindakan yang mengarut.

Ibarat Amerika Syarikat cuba menjual burasak kepada masyarakat Bugis.

Bagi peminat pizza di Malaysia, Hawaiian Chicken adalah antara menu yang menjadi kegemaran dan hidangan wajib di pesan.

Lain pula bagi orang Italy kerana mereka sangat bencikan kombinasi nanas bersama tomato di dalam pizza. Bagi orang Italy, kehadiran nanas akan membuatkan pizza menjadi semakin tidak sedap.

Ditambah lagi nanas yang digunakan itu adalah nanas dalam tin. Hal ini boleh mengakibatkan pertambahan begitu banyak kalori dalam hidangan pizza.

Jadi orang Italy hanya menyarankan buah-buahan segar sahaja yang boleh digunakan untuk membuat pizza. Penggunaan bahan segar akan menambahkan lagi rasa eksotik pizza.

Di beberapa negara, harga untuk sekeping pizza daripada Domino’s adalah agak mahal. Namun di Italy, Domino’s dijual dengan sangat murah iaitu antara $6 hingga $7.

Walau bagaimanapun, harga yang murah itu masih lagi tidak dapat menambat hati masyarakat Italy. Hal ini kerana harga pizza buatan Italy lebih murah iaitu bermula dari $4 sehingga $6.

Malah pizza buatan Italy lebih asli dan bertepatan dengan selera orang ramai. Domino’s pula rasa seperti kertas pasir yang ditambah nanas dalam tin.

Jadi untuk apa orang Italy membayar mahal hanya untuk makanan tidak sedap jika makanan mereka sendiri sudah sedap dan sangat murah?

Untuk mengatasi masalah ini, Domino’s masih gagal kerana mereka tidak boleh jual pizza lebih murah daripada harga sedia ada.

RUJUKAN:

Bitesize. (n.d). Pineapple on pizza: Where did it come from and why do some of us hate it? BBC.

Nadeau, B. (2017, April 13). Domino’s Pizza comes to Italy (and is doomed to fail). The Daily Beast.

Puhak, J. (2020, Januari 14). Domino’s Pizza announces massive expansion in Italy — and Italians are not happy. New York Post.


Empat Kod Etika Yakuza

Sekalipun, diakui sebagai kumpulan sindiket jenayah di Jepun, kumpulan Yakuza tetap terus bergerak aktif secara balik tabir dan juga terang-terangan. Perkara dibalik tabir terlalu banyak yang turut melibatkan dunia korporat hari ini. Secara terang-terangan pula ada secara fizikal dengan adanya pejabat dan alamat yang tertera tanpa sembunyi.

Namun, pergerakan Yakuza yang dikawal secara ketat tanpa terus dinyahkan oleh pihak autoriti dikatakan oleh kerana Yakuza punyai kod etikanya yang tersendiri. Kod etika inilah yang membezakan ia dengan kumpulan mafia di seluruh dunia. Namun, jika disemak setiap kod ini serta realiti operasi Yakuza. Seolah-olah ada sesuatu yang tidak kena.

The Jinggi: Kod etika Yakuza

Kod etika ini adalah kod mengurus diri atau sikap seseorang yang telah pun dipatuhi sejak beratus tahun dahulu. Sesiapa sahaja yang melanggar kod ini bukanlah Yakuza yang bermaruah atau ia sebenarnya bukan kelompok Yakuza. Terdapat empat kod dalam The Jinggi ini iaitu;

1)
Larangan menggunakan, menjual dan mengedar dadah secara tidak sah

2)
Larangan mencuri

3)
Larangan merompak

4)
Larangan melakukan aksi yang tidak senonoh atau pun perbuatan yang berlawanan
dengan sifat kesatria (Ninkyodo)

Yakuza dan operasi dadah

Yakuza meletakkan kod etika agar tidak perlu terlibat dengan dadah kerana mereka beranggapan bahawa dadah bakal meragut kehidupan seseorang. Maka, ia akan merampas juga keadilan terhadap nyawa seseorang itu. Kod etika pertama ini mementingkan konsep keadilan kepada individu dan juga komuniti.

Dalam jurnal tulisan Peter Hill, beliau telah menceraikan mengikut peratusan, bagaimana Yakuza mendapatkan keuntungan. Dalam peratusan itu, nampaknya sumber pendapatan Yakuza paling tinggi datangnya dari penjualan Amphetamine (sejenis dadah) sebanyak 34%. Data pendapatan ini dikeluarkan oleh Agensi Polis Kebangsaan (Jepun) pada tahun 1989.

Pada tahun 2010, polis Jepun berjaya membanteras 188 kes penyeludupan dadah. Dalam 37 kes ini, sekurang-kurangnya mesti akan ada satu ahli Yakuza yang terlibat dan ditahan.

Dalam jurnal tulisan Andrew Rankin pula ada menyatakan operasi perdagangan dadah yang diuruskan Yakuza adalah pada tahap antarabangsa. Contohnya, Yakuza membayar  beberapa geng di Korea Selatan untuk proses pembuatan amphetamines yang dilakukan di fasiliti rahsia sekitar Thailand dan China sebelum diseludup masuk ke Jepun. Yakuza juga ada melakukan kerjasama dengan beberapa kumpulan lain di negara Asia berlainan untuk penyeludupan dadah.

Yakuza dalam operasi pencurian dan rompakan

Yakuza percaya kepada konsep keadilan. Jadi, rompakan akan merampas makna hidup seseorang dan juga keadilan peribadi seseorang itu. Malah, mencuri dari ramai orang adalah lebih buruk berbanding mencuri dari seorang sahaja. Dalam budaya Yakuza, tindakan ini boleh dihukum mati.

Namun, secara realitinya, pada tahun 1989, sumber pendapatan operasi Yakuza datang dari aktiviti-aktiviti haram seperti penipuan, rompakan dan sebagainya sebanyak 9.2%.

Menurut Andrew Rankin lagi, dalam merompak ini, Yakuza telah melakukan kerjasama dengan geng dari China. Dikala Yakuza sibuk di bandar, geng China ini akan melakukan kerjanya di kawasan pekan. Geng ini tadi akan merompak termasuklah mencuri mesin ATM. Keuntungan dibahagi dengan kumpulan Yakuza.

Namun, tetap ada kejadian rompakan besar yang dilakukan oleh kumpulan besar Yakuza. Pada Disember 2009, ahli Yamaguchi-gumi ditahan kerana melakukan rompakan dengan keganasan. Pada Ogos 2011, ahli Sumiyoshi-kai ditahan kerana mempunyai hubungan dengan rompakan di kedai barang kemas

Dalam beberapa kejadian terpencil, ketua Yakuza sendiri tak menahan diri dari melanggar kod etika ini. Seorang ketua Yakuza di Kyoto berumur 61 tahun pernah ditahan kerana mencuri dompet dari locker di rumah mandi awam.

Yakuza ingin menunjukkan jiwa kesatria

Kod etika keempat berkaitan aksi kesatria (ninkyodo). Asasnya, kod ini mahu menyatakan bahawa kumpulan Yakuza mesti mempunyai sifat keadilan, tanggungjawab dan menyelamatkan orang lain daripada kesengsaraan. Di atas panduan inilah, maka tidak terkejut untuk melihat kumpulan Yakuza menjadi adiwira dikala berlaku bencana besar di Jepun.

Ini
terbukti ketika berlaku tsunami sekuat 9 skala ritcher di Tohoku, Jepun. Yakuza
adalah kumpulan pertama yang sampai dengan 70 buah trak dengan membawa bekalan
bantuan bernilai USD 500,000. Apabila cuba dihubungi pihak media, tiada suatu
kumpulan pun mahu memberi kenyataan. Seolah-seolah merendah diri dan ikhlas
membantu.

Namun, disebalik sifat kesatria dalam kejadian ini. Kumpulan Yakuza telah mengambil kesempatan dengan menjadi broker mendapatkan pekerja dari para gelandangan untuk membersihkan kawasan terjejas yang merbahaya. Keuntungan diambil dari setiap pekerja itu. Tidak pasti, jika kod ‘kesatria’ ini digunakan sebaiknya atau sekadar menunggang.

Kod etika dalam realiti operasi Yakuza

Setelah
melihat secara permukaan keempat-empat kod etika ini beserta realitinya,
nampaknya tiada satu pun yang dipatuhi sebaiknya.

Ada beberapa pendapat mengatakan bahawa budaya seperti mencuri dan merompak pada mulanya tiada dalam budaya Yakuza. Namun, desakan untuk mendapatkan sumber kewangan setelah pelbagai tekanan diberikan oleh pihak autoriti, maka peluang apa-apa pun digunakan untuk mendapat wang.

RUJUKAN:


Radium Girls – Rahang Tercabut Kerana Membuat Jam

Pada awal kurun ke 20 iaitu seratus tahun dahulu, mempunyai sebuah jam yang mampu menyala di dalam gelap adalah sesuatu kemewahan yang hanya dimiliki oleh orang berada dan sukar didapati rakyat biasa.

Seperti suatu keajaiban, setiap nombor-nombor serta jarum pada permukaan jam ini disapu ‘cat istimewa’ dimana ia akan kekal menyala hijau terang didalam gelap tanpa bantuan kuasa eletrik luaran seperti bateri sekalipun. Ia sudah tentu memukau orang pada zaman itu.

Semenjak penemuan Radium oleh Marie Curie dan suaminya Pierre pada tahun 1898, ia terus digunakan untuk mengubat kanser. Melihat kepada kemampuan logam itu, orang dahulukala menganggap ia sebagai satu ubat serta tonik kesihatan, malah rakyat pada zaman itu taksub juga memasukkan ini ke dalam ubat gigi serta bahan makanan tanpa memikirkan kesan radiasi dibebaskan logam berkenaan.

Berbalik kembali kepada kisah wanita pembuat jam, sebuah syarikat jam menyala di dalam gelap dinamakan sebagai U.S Radium Corporation, dengan nama asalnya ialah Radium Luminous Material Corporation bertanggungjawab mengekstrak mineral batu dari sumber ‘luar-biasa’ iaitu Radium dari jongkong ‘Carnonite’ dimana ia mampu menghasilkan cat yang menyala didalam gelap.

Sebagai pembekal utama untuk barangan ketenteraan juga, syarikat berkenaan iaitu U.S Radium mempunyai keupayaan untuk membekalkan jam yang mampu menyala didalam gelap kepada anggota tentera Amerika. Dengan menggunakan lebih 100 orang tenaga kerja, yang majoritinya terdiri dari wanita mereka.

Digelar sebagai ‘Radium Girls’ mereka diberi arahan oleh majikan mereka untuk menyapu cat pada setiap komponen jam menggunakan Radium, diyakinkan bahawa cat berkenaan tidak merbahaya, pekerja tersebut dengan yakinnya melaksanakan tugasan mereka.

Untuk makluman anda, Radium adalah merupakan logam beradioaktif dimana ia pada masakini digunakan untuk sumber radiasi untuk menjalankan radioterapi kepada pesakit kanser, dimana mempunyai separa hayat selama 1,600 tahun.

Meskipun dengan sifat berbahaya logam berkenaan, tiada seorang wanita yang bekerja dengan syarikat berkenaan diberi langkah berjaga-jaga untuk melakukan tugasan menyapu cat pada jarum dan nombor jam berkenaan. Untuk memastikan ketepatan didalam menyapu cat Radium di jarum jam yang halus, syarikat berkenaan mengarahkan menajamkan berus cat dengan Radium itu dengan menggunakan bibir mulut mereka sendiri.

Oleh disebabkan sifat semulajadi Radium seperti seakan-akan kalsium, tubuh akan tersalah anggap menyerap Radium sebagai kalsium. Badan manusia menggunakan kalsium untuk menghasilkan tulang. Keadaan ini menyebabkan berlakunya kem4tian sel tulang iaitu ‘Bone Necrosis’ serta kanser tulang disebabkan oleh bahan beradiasi. Meskipun demikian, pembuat jam tetap meneruskan pekerjaan mereka.

Lama-kelamaan, setelah badan mereka meresap begitu banyak radiasi logam berat ini simptom kanser tulang mula muncul. Simptom keletihan dan sakit gigi muncul. Bermula lah kem4tian pertama ‘Radium Girls’ ini, iaitu kem4tian Moliie Maggia yang berusia 22 tahun, setelah beliau setahun merana dari keracunan radiasi berpunca dari Radium.

Meskipun kem4tian beliau berpunca dari Radium, laporan sijil kem4ian beliau ditulis meninggal dunia akibat Sifilis. Namun, kontra dari punca kem4tian beliau yang sebenar, diklasifikasikan sebagai ‘Radium Jaw’.

Keadaan itu menyebabkan seluruh rahang dibahagian bawah tulang rahangnya begitu rapuh sehingga mampu dicabut dengan mudah dengan mengangkat rahang tu keatas secara perlahan-lahan.

Doktor yang merawatnya menulis didalam laporan perubatan sebelum beliau meninggal dunia. Di atas permintaan syarikat pembuat jam itu, pengamal perubatan disuruh mendiamkan diri dari menyebarkan fakta sebenar kem4tian wanita berkenaan. Seboleh-bolehnya, mengunakan alasan Sifilis sebagai punca kem4tian di dalam usaha mencemarkan maruah wanita pembuat jam berkenaan.

Kisah penganiayaan yang dilakukan terhadap pekerja dibezakan dari kebanyakan kes yang lain, kerana hakikat bahawa litigasi; litigasi merujuk kepada proses pembicaraan undang-undang di mahkamah (sama ada untuk membela atau menentang sesuatu kes) itu disembunyikan oleh pihak media pada masa itu.

Pada tahun 1925, seorang pekerja kilang berkenaan bernama Grace Fryer mengambil keputusan untuk menyaman kilang berkenaan namun beliau mengambil masa sehingga dua tahun untuk beliau meperoleh peguam yang sanggup menuduh syarikat U.S Radium .

Sebanyak lima orang pekerja kilang berkenaan yang diberi nama ‘Radium Girls’ menyertai proses menyaman kilang tersebut. Termasuk didalam perbicaraan itu mereka ingin menuntut peraturan yang mengatur standard keselamatan pekerja, dan beberapa peraturan yang melibatkan garis dasar kepada “penderitaan pekerja yang boleh dibuktikan.”

Hasil daripada proses mahkamah berkenaan, kisah “Radium Girls” ini membawa suatu keadaan penting didalam sejarah hak asasi pekerja malahan kesihatan pekerja .Iaitu, pekerja mampu menyaman majikan disebabkan kerosakan dilakukan oleh majikan disebabkan penyalahgunaan pekerja. Semenjak kem4tian Moliie Maggia, tahap standard keselamatan di dalam dunia industri pada 1920an menunjukkan sedikit peningkatan.

Menjelang tahun 1928, kes berkenaan selesai sebelum perbicaraan sempat dibincangkan oleh juri. Kes tersebut diselesaikan dengan bayaran pampasan sebanyak $10,000 (bersamaan $413,772.65 iaitu bersamaan RM 413,772.65 dengan mengikut nilai matawang dolar dan Ringgit Malaysia pada tahun 2010)

Hasil dari kemenangan kes di mahkamah, langkah keselamatan semakin diambil-kira di dalam penghasilan jam Radium. Wanita yang mengecat jam Radium tidak lagi mengunakan bibir mereka untuk menajamkan berus yang disapu cat Radium. Mereka turut diberikan alat pelindung khas sewaktu bekerja dengan Radium.

Mereka terus melakukan pekerjaan itu sehinggalah cat Radium dimansuhkan penggunaannya sekitar penghujung tahun 1968. Semenjak langkah keselamatan itu diterapkan, tiada lagi kemalangan jiwa berlaku. Ini membuktikan bahawa dengan menerapkan langkah keselamatan yang betul, kem4tian serta kecederaan akibat Radium kepada “Radium Girls” ini dapat di cegah.

Sumber :

1 . The Radium Girls, Radium Jaw And The D3adly Undark Paint. https://www.cultofweird.com/medical/radium-girls/

2. Radium Girls: The dark times of luminous watches. https://edition.cnn.com/style/article/radium-girls-radioactive-paint/index.html


Cara Mengelak Menjadi Mangsa Panahan Petir

Malaysia antara negara yang berada pada kedudukan
5 teratas dunia yang paling kerap berlaku ribut petir dan panahan petir dalam
tempoh masa setahun.

Subang merupakan kawasan yang mencatatkan
bilangan hari tertinggi dalam setahun yang berlaku ribut petir..

Pada tahun 1969, bilangan hari dalam setahun yang
berlaku ribut petir di subang mencapai 269 hari dan merupakan rekod tertinggi
bagi negara Malaysia.

Rekod bilangan hari tertinggi dalam setahun yang berlaku petir bagi Malaysia adalah 362 hari pada tahun 1987 turut di pegang oleh Subang.

Ribut petir akan lebih kerap berlaku semasa tempoh peralihan monsun iaitu sekitar pengghujung Mac atau awal April dan Oktober serta sepanjang musim monsun barat daya yang bermula pada Mei sehingga September.

Ketika ribut petir berlaku, risiko seseorang itu dipanah petir adalah tinggi jika tidak mengambil langkah keselamatan yang sepatutnya.

Dibawah ini merupakan antara cara untuk
mengelak menjadi mangsa panahan petir:-

1) Sentiasa menyemak ramalan cuaca di lokasi
anda atau lokasi berhampiran lokasi anda.

Pihak yang
berautoriti bagi mengeluarkan amaran cuaca di Malaysia adalah Jabatan
Meteorologi Malaysia.

Laman sesawang:

Jabatan Meteorologi
Malaysia

* Panahan petir
boleh berlaku sebelum, semasa dan selepas hujan atau ribut petir

2) Ketahui jarak lokasi yang sedang berlaku
ribut petir melalui teknik ‘flash to bang ‘ dengan mengambil kira berapa lama
tempoh masa yang diambil untuk bunyi guruh dapat didengari sejurus selepas
cahaya kilat dilihat.

Kelajuan bunyi
guruh dianggarkan sekitar 0.2 batu sesaat.

Jika 5 saat masa
yang diambil antara cahaya kilat dilihat dan bunyi guruh didengari, ribut petir
adalah dianggarkan berada sejauh 1 batu daripada lokasi anda berada.

1 batu: 1.6 KM

Oleh itu,
anggaran jarak ribut petir boleh diketahui dengan mengira masa yang diambil
untuk mendengar guruh selepas cahaya kilat dilihat dan membahagikannya dengan 5.

Contoh:-

Cahaya kilat
dilihat pada jam 12:00 PM dan diiringi bunyi guruh selepas 30 saat kemudian.
Jarak masa cahaya kilat dilihat sehingga bunyi guruh didengari sebanyak 30 saat
dibahagikan dengan 5 =

6 batu.

6 batu itu
merupakan anggaran jarak lokasi yang sedang berlaku ribut petir.

Mengikut peraturan 30/30

(’30/30 Rules’):

Anda perlu
segera mencari tempat perlindungan seperti dalam bangunan dan rumah jika jarak
masa cahaya kilat dilihat sehingga bunyi guruh didengari sebanyak 30 saat atau
kurang.

Jarak ribut
petir begitu hampir dengan anda ketika itu dan boleh terdedah dengan panahan
petir.

* AWAS!

Elakkan berteduh
di bawah pokok dan berada di kawasan berair serta memegang barang yang
diperbuat daripada logam.

Kereta boleh
dijadikan tempat perlindungan sekiranya anda berada jauh dari bangunan atau
rumah.

Jika sedang
memandu, sebaiknya berhenti di tempat yang selamat dan matikan enjin dan
letakkan tangan anda di paha. Elakkan menyentuh mana-mana bahagian dalaman
kereta seperti pintu, stering mahupun gear.

Keadaan hanya
boleh dianggap selamat untuk anda kembali ke kawasan terbuka dalam tempoh
minimum 30 minit selepas cahaya kilat terakhir yang dilihat atau bunyi guruh
terakhir yang didengari.

3) Jika anda di kawasan terbuka dan tiada
tempat perlindungan.

Segera berada dalam posisi Pertahanan Petir
iaitu dengan cara:

– Mencangkung

Turunkan tubuh
anda serendah yang mungkin kerana ia mengurangkan kemungkinan dipanah petir.

* AWAS!

Jangan
sekali-kali berbaring di tanah kerana sekiranya petir memanah tanah, aliran
arus elektrik mungkin akan mengalir melalui tubuh anda.

– Jengketkan kaki dan pastikan hanya jari
kaki yang bersentuhan dengan tanah

Petir
berkemungkinan memanah tanah terlebih dahulu sebelum memasuki tubuh anda.
Dengan meminimumkan sentuhan dengan tanah, risiko menjadi pengalir arus elektrik
dapat dikurangkan

– Sentuhkan tumit kaki kiri anda dengan kaki
kanan

Jika arus
elektrik mengalir dalam tubuh anda melalui salah satu kaki, maka ia akan
mengambil laluan tersingkat untuk keluar ke tanah semula. Dengan menyentuhkan
kedua – dua tumit anda, arus elektrik berkemungkinan memasuki kaki yang satu
lagi dan keluar dari kaki serta mengelakkan daripada melalui anggota tubuh yang
lain. Teknik ini dapat mengurangkan kecederaan serius.

– Tekupkan tangan di telinga.

Ini adalah bagi melindungi
telinga daripada bunyi kuat yang mampu memekakkan telinga.

4) Sekirannya anda berkumpulan di kawasan
terbuka semasa berlaku ribut petir, elakkan berada berdekatan antara satu sama
yang lain.

Berpecahlah. Ini
akan mengelakkan lebih ramai yang menjadi mangsa panahan petir sekiranya ia
berlaku.

5) Jika anda berada di dalam bangunan atau rumah:–

– Jangan sentuh
peralatan elektrik.

– Jauhi balkoni,
beranda, pintu, tingkap, dinding.

– Elakkan berada
di dalam bilik air atau berhampiran dengan paip air yang dibuat daripada besi

BANTUAN AWAL UNTUK MANGSA PANAHAN PETIR

– Dapatkan
bantuan perubatan dengan menghubungi nombor kecemasan 999.

– Berikan
bantuan kecemasan awal.

– Perhatikan
kawasan sekeliling. Berapa ramai mangsa yang dipanah petir? Seorang sahaja atau
ramai?

– Adakah ribut
petir masih berlaku? Adakah keadaan selamat untuk memberikan bantuan? Jangan
terburu-buru kerana mungkin boleh menyebabkan lebih banyak nyawa yang terkorban.

– Berhati-hati
dengan petir yang sabung menyabung. Jangan dedahkan diri, mangsa atau
penyelamat kepada risiko dipanah petir.

– Jika perlu,
alih mangsa ke tempat yang lebih selamat sebelum memberikan bantuan kecemasan
awal.

– Tentukan sama
ada mangsa dipanah petir atau terkena renjatan elektrik di tanah. Panahan petir
adalah lebih berbahaya.

– Berikan
pertolongan cemas. Periksa pernafasan dan denyutan jantung.

– Jika mangsa
berhenti bernafas, mulakan bantuan pernafasan.

– Jika jantung
telah berhenti berdegup, orang yang terlatih harus memberikan CPR (Cardio
Pulmonary Rescue – CPR). Patuhi peraturan terkini Palang Merah iaitu dua (2)
hembusan nafas menyelamat diikuti dengan 30 tekanan dada (dengan pantas) dalam
tempoh 30 saat.

– Teruskan
memberi bantuan CPR sehingga penyelamat tiba, walaupun tiada sebarang respon
daripada mangsa. Selepas 30 minit bantuan CPR, peluang untuk hidup adalah tipis.

– Bagi mangsa
yang mempunyai denyutan nadi dan pernafasan, berikan bantuan bagi sebarang
kecederaan lain.

– Tempat yang terbaik
untuk memeriksa denyutan nadi adalah pada arteri karotid (di leher) dan arteri
femoral (di celah peha). Petir sering menyebabkan serangan jantung.

Kecederaan akibat panahan petir yang lain:

Selain serangan
jantung dan masalah pernafasan, periksa jika ada bahagian tubuh yang terbakar
di dua tempat iaitu di bahagian panahan petir dan bahagian arus elektrik
meninggalkan tubuh mangsa..

Tentukan
kecederaan lain seperti  kerosakan otot
dan trauma yang tidak kelihatan seperti patah tulang dan organ pecah.
Sesetengah mangsa boleh mengalami gangguan sistem saraf, tidak sedar dan
mengalami amnesia. Rawat semua kecederaan ini dengan bantuan kecemasan awal
sehingga bantuan tiba.

*Sedikit info tambahan:-

Teruja sebelum duka.

Gambar ini
diambil di puncak Moro Rock, Sequoia National Park, California pada 20 Ogos
1975 ketika cuaca buruk.

Michael
McQuilken yang berambut panjang di dalam gambar serta adiknya Sean berasa
teruja kerana rambut mereka mengerbang ke atas.

Malangnya, mereka
tidak sedar bahawa keadaan seperti itu merupakan amaran terakhir yang mereka
bakal menjadi mangsa panahan petir.

Beberapa minit
selepas gambar diambil, petir mula menyambar
mereka serta pendaki yang lain.

Akibatnya, Sean mengalami kecederaan parah akibat dipanah petir dan membunuh pendaki lain yang berdekatan. Belakang badan Sean berasap, rambut terbakar dan pakaiannya hangus.

Sean kemudiannya
dikejarkan ke hospital dan disahkan melecur tahap ketiga dimana dia mengalami
kerosakan penuh pada bahagian kulit, terutama dibelakang badan dan siku.

Sekiranya rambut
dan bulu roma kita secara tiba – tiba tegak berdiri semasa cuaca buruk serta
merasai denyutan pada kulit, ini bermakna badan kita telah menjadi sumber cas
positif yang menarik cas negatif daripada awan.

AWAS!

Jika ia berlaku,
risiko anda akan menjadi mangsa panahan petir adalah sangat tinggi.

Sila berlindung
di tempat yang selamat.

Sekian.

RUJUKAN:-

–
myhealth.gov.my

Kementerian
Kesihatan Malaysia:-

Panduan
Keselamatan Semasa Ribut Petir.

– new.isn.gov.my

Institut Sukan
Negara Malaysia:-

Kesalamat
bersukan dalam persekitaran ribut petir

– Fiziklah.com

Panahan Kilat;
Bagaimana untuk Kekal Selamat.

– World Rugby
Lightning Safety Guidelines.

-FIFA Emergency
Medicine Manual 2nd Edition 2018.


Huawei: 5 Eyes VS 5G

Selain isu trade imbalances (import US dari China melebihi eksport US ke China), kontroversi berkaitan firma teknologi China juga menjadi penyumbang kepada konflik antara US dan China sejak Donald Trump jadi Presiden US.

Yang tengah hot ialah isu Huawei. Selepas Ketua Pegawai Kewangan (CFO) Huawei, Meng Wanzhou ditahan pada 1 Disember 2018 di Canada, US dan sekutunya juga tengah rancak melobi negara-negara lain untuk menyekat Huawei dari menyediakan infrastruktur rangkaian 5G. Setakat ini, US, Australia dan New Zealand telah pun membuat sekatan terhadap Huawei.

Semalam, pengasas Huawei iaitu Ren Zhengfei telah break silence mengenai penangkapan terhadap anaknya Meng Wanzhou (mak Meng Wanzhou iaitu Meng Jun dah bercerai dengan Ren, jadi Meng Wanzhou pakai nama keluarga Meng bukan Ren). Dia menyifatkan tindakan US dan Canada sebagai bertujuan politik dan declare “US cannot crush us”.

Yang lebih menarik, pada masa yang sama, kerajaan UK tiba-tiba kata teknologi 5G Huawei tidak memberi ancaman, jadi UK rasa tiada perlunya untuk mengenakan sekatan terhadap Huawei.

Apa itu 5G? Apa peranan Huawei? Kenapa US dan geng takut sangat dengan Huawei 5G?

5G ialah generasi rangkaian telekomunikasi terkini, selepas 1G, 2G, 3G, 3.5G dan 4G. Aku bukan ejen U Mobile, jadi tak perlulah nak terangkan perbezaan 3G, 4G, GPRS, EDGE, LTE semua tu. Cuma secara basic, 5G ni laju. 10 kali ganda kelajuan maksima 4G (1,000 Mbps atau 1 Gbps), boleh sampai 10,000 Mbps atau 10 Gbps.

Dengan kata lain, dengan 5G kau boleh memuat turun video bersaiz 800 MB dalam 1 saat sahaja. Dengan 4G sekarang paling power kau boleh dapat dalam seminit lah.

Nak laju-laju buat apa? Kelajuan 5G ini sebenarnya penting untuk support teknologi futuristik atau teknologi Revolusi Industri ke-4. Teknologi seperti kereta pandu sendiri (autonomous car atau self-driving car) ni hanya boleh perform pakai 5G. Kau nak buat panggilan hologram, kena pakai 5G. Pakai 3.5G ke 4G ke nanti tersekat-sekat, kau call bini kau tiba-tiba keluar hologram kepala saja, jadi macam penanggal, naya kang. (cuba tengok video ni untuk gambaran dunia 5G: https://www.youtube.com/watch?v=ArRWXopUHAQ)

Huawei ialah pengeluar peralatan telekom terbesar di dunia, mendahului Ericsson (Sweden), Nokia (Finland) dan juga Samsung (Korea). Dan Huawei juga merupakan pioneer dalam teknologi 5G. Jadi banyak negara dah bekerjasama dengan Huawei untuk melancarkan 5G paling lewat sebelum tahun 2020.

Orang tengah excited dengan 5G, tiba-tiba US kata tak boleh, Huawei bahaya. Sejak tahun 2012 lagi US dah bunyi pasal Huawei dan ZTE (syarikat peralatan telekom kedua besar di China). US mendakwa Huawei dan ZTE mengguna teknologi mereka untuk mengintip. Kalau kerajaan pakai produk-produk ini, maka segala rahsia besar akan jatuh ke tangan China.

Apatah lagi latar belakang Ren Zhengfei yang mencurigakan. Ren pernah berkhidmat dalam unit penyelidikan teknologi ketenteraan China sebelum mengasaskan Huawei pada tahun 1987. Ren juga mempunyai hubungan akrab dengan Jiang Zemin, Pemimpin Tertinggi China dari 1989-2002. Jadi US melihat Huawei sebagai “Trojan Horse”: di luar nampak je jual peralatan dan perisian, tapi secara senyap-senyap mengumpul maklumat dan rahsia bagi pihak China.

Jadi sekarang Trump duk menyerang teknologi 5G Huawei atas alasan “ancaman keselamatan negara”. Yang berada di barisan hadapan menyekat Huawei ni ialah US, UK, Canada, Australia, New Zealand – negara-negara yang kita panggil sebagai “Five Eyes” (Lima Mata).

Five Eyes ialah nama kepada kerjasama perisikan antara 5 negara ini. US ada CIA dan FBI, UK ada MI5 dan MI6, Canada asa CSIS, Australia ada ASIO dan ASIS, New Zealand ada SIS. Di bawah kerjasama Five Eyes, badan-badan perisik negara-negara ini akan berkongsi top secret dan merancang operasi pengintipan dan pengawasan (surveillance) secara bersama.

Nama eyes ni sounds very Dajjalic. Geng Teori Konspirasi mesti akan terbayang Freemason. Rileks. Five Eyes ni secara rasmi ialah UKUSA Agreement yang diasaskan pada tahun 1946 antara US dan UK, kemudian disertai oleh Canada pada 1948 dan Australia dan New Zealand pada tahun 1956. Dia panggil “Eyes” sebab atas dokumen-dokumen rahsia ni mereka akan cop “For AUS/CAN/NZ/UK/US Eyes Only”. So terjadinya nama Five Eyes.

Tapi nak kata Five Eyes ni satu konspirasi pun tak keterlaluan. 5 negara yang berada dalam Five Eyes tak boleh mengintip satu sama lain. Kerjasama sebegini hanya boleh dilakukan di kalangan negara yang mempunyai tahap kepercayaan yang sangat tinggi.

Kalau diperhatikan, kelima-lima negara ini ialah negara berbudaya Anglo-Saxon. Mereka berbahasa Inggeris. Nenek moyang mereka pun berasal dari UK. US, Canada, Australia, Nee Zealand semua asalnya jajahan Empayar UK.

Selepas Empayar UK jatuh, US jadi pengganti. Pada masa yang sama, UK masih maintain “special relationship” dengan US. Canada, Australia dan New Zealand sebagai negara Komanwel menjunjung Queen Elizabeth II sebagai ketua negara. Jadi Five Eyes ni terbentuk satu blok kuasa yang tersendiri. US kadang kala bergaduh dengan Perancis, hubungannya dengan Israel tidak selalu harmoni. Tapi Five Eyes ni jarang meragui satu sama lain.

Di era Perang Dingin, musuh utama Five Eyes ialah negara-negara komunis. Hari ini, Five Eyes bekerjasama untuk menentang ancaman baharu seperti so-called “Islamist threat” dan sekarang, the “Chinese threat”.

Jadi semua khabar tentang ancaman Huawei ni perlu dilihat menerusi “power struggle” antara Anglo-American hegemony dengan China yang sedang mencabar hegemoni tersebut. US sebenarnya nak menghalang China dari mencapai “technological edge” mengatasinya. Samada China buat pengintipan atau tidak, itu tak penting.

Tapi UK ni ada perangai suka tarik diri last minit. Dia ajak orang untuk masuk Perang War of the Spanish Succession (1701-1714), last-last dia yang tarik diri. Dia janjikan orang Yahudi macam-macam, last-last dia cuci tangan di Palestin. Dia yang beriya-riya nak masuk EU, last-last dia jadi pertama yang tarik diri. Sebab itu UK dapat gelaran “perfidious albion” (treacherous Englishman – orang Inggeris yang bersifat khianat).

Untuk perang terhadap Huawei kali ini, UK sekali lagi goyang dan meninggalkan rakan sepasukan. Keputusan UK itu mungkin akan mengubah pendirian Canada, Australia dan New Zealand. Terutamanya New Zealand. Ekonominya dah lah bergantung pada China (25% eksport bergantung kepada China), tapi nak juga ikut Five Eyes untuk menyekat Huawei. Jadi sekarang New Zealand tengah mengalami tekanan ekonomi dari China, jumlah pelancong dah merosot. Jadi sekarang PM New Zealand dah u-turn pasal Huawei, kata ada ruang untuk berunding.

Dan mungkin akhirnya hanya tinggal Trump sorang-sorang jadi lone ranger nak lawan Huawei. Negara-negara Eropah seperti Jerman berada dalam dilema samada untuk mengikut telunjuk jari US, atau pun nak pakai teknologi Huawei dari China. Tapi tengok keadaan sekarang, mungkin lebih bijak memilih Huawei.

Tapi aku ada teori bahawa semua sabotaj terhadap Huawei ni sebenarnya wayang antara Trump dan Xi Jinping. Korang tengok Xi rileks je tak cakap apa-apa pun pasal Huawei. Ada kemungkinan Xi nak meminjam tangan Trump untuk mencantas Huawei yang merupakan kroni kepada Jiang, bekas presiden yang masih mempengaruhi politik China menerusi clan dia iaitu Shanghai Clique.

Apa-apa pun, isu Huawei 5G ni menunjukkan bahawa teknologi pun tak dapat lari dari geopolitik antara kuasa besar. Apa jua jenis teknologi, dari 5G, digital money, malah FB dan IG yang kita guna, semua sebenarnya mengandungi matlamat tersirat untuk mengawal manusia.

CIA pun crack iPhone korang. Zuckerberg pun jual data. Kita sebenarnya di bawah perhatian “mata-mata”. Benda-benda macam ini dah lama di-predict oleh novel dystopia seperti Brave New World dan 1984.

So persoalannya bukan pasal samada kita akan diintip atau tidak. Bukan pasal kita ada privacy atau tidak.

Persoalannya ialah: antara US dan China, kau lebih rela kena spy dengan siapa?


Kedurjanaan Komunis Yang Mengancam Pembinaan Lebuhraya Timur-Barat

Dulu, kalau nak ke Kota Bharu dari belah negeri utara macam Kedah dan Perlis, perjalanan makan jarak 1,000 km. Tetapi semua itu berubah dengan pembinaan Lebuhraya Timur-Barat yang memendekkan jarak perjalanan kepada beberapa ratus kilometer. Di sebalik perubahan positif yang dibawa lebuhraya berkenaan, ia juga saksi bisu kepada perjuangan negara menentang ancaman pengganas komunis terutama di sebelah utara tanah air.

Tidak ramai tahu Grik, Perak sebenarnya merupakan kawasan hitam (kawasan di mana aktiviti pengganas komunis banyak dilaporkan) terutama pada era Darurat Kedua (ancaman komunis terhadap kerajaan dari 1967 hingga 1989). Disebabkan itu, kawasan ini sentiasa dikawal oleh pasukan keselamatan.

Tetapi kerajaan yang ketika itu diterajui Tunku Abdul Rahman Putra al-Haj berpandangan sudah tiba masanya solusi lain dicari bagi menghapuskan status kawasan hitam di sebelah utara termasuk Grik. Justeru, kerajaan memperkenalkan Program Keselamatan dan Pembangunan (Kesban) yang memberi penekanan kepada hal ehwal ketenteraan dan awam.

Sebelum itu, kami cadangkan korang dapatkan PERTEMPURAN DI HUTAN. Keamanan yang dikecapi hari ini tercapai menerusi pengorbanan para perajurit negara yang membanteras ancaman pengganas komunis. Nak tahu lagi jasa mereka, dapatkannya sekarang! Beli di Shopee: https://shopee.com.my/The-Patriots-Pertempuran-Di-Hutan-i.238336777.17131032084

Melalui program ini, kerajaan merancang pelbagai strategi memerangi komunis dengan melaksanakan projek-projek pembangunan khususnya di kawasan luar bandar. Antara projek infrastruktur yang diatur ialah pembinaan jalan, sekolah, hospital, klinik kesihatan serta kemudahan awam seperti elektrik dan bekalan air.

Lebuhraya Timur-Barat termasuk dalam dasar ini kerana ia dapat menghapuskan rangkaian sokongan yang membantu mereka terlindung daripada diburu pihak berkuasa. Bila hutan belantara dibersihkan, tiada lagi tempat untuk pengganas komunis menyorok. Selain itu, sebarang laluan melarikan diri ke sebelah sempadan Thailand-Malaysia juga terdedah sekaligus memudahkan pasukan keselamatan mengesan mereka.

Tetapi kerja pembinaan yang dibuat sekitar 1970 oleh Jabatan Kerja Raya (JKR) ini bukan sesuatu yang mudah. Sebelum kerja pembinaan bermula, kerja-kerja penerokaan awal perlu dilakukan termasuk membersihkan kawasan hutan dan membina laluan ke kawasan pembinaan. Bagi memudahkan urusan pekerja yang terlibat dengan projek ini, dua buah kem pangkalan diwujudkan di Grik dan di Jeli. Di dua kem inilah, seluruh tenaga kerja dan kaum keluarga mereka yang terlibat dalam projek Lebuhraya Timur-Barat ditempatkan.

Selepas kerja-kerja pembinaan bertambah rancak dan jarak perjalanan antara kem pangkalan ke lokasi pembinaan semakin jauh, barulah kem-kem baru dibina berhampiran kawasan pembinaan. Sudahlah bina lebuhraya ini bukan sesuatu yang mudah. Lagi payah bila pengganas komunis mensabotaj kerja-kerja mereka.

Bagi menjamin keselamatan pekerja dan mengekang gangguan pengganas Bintang Tiga sepanjang projek ini, kerajaan melaksanakan Ops Pagar. Lima batalion Askar Wataniah ditugaskan mengawal lebuhraya ini semasa ia dibina. Lima batalion tersebut ialah Batalion 301, 302, 303, 304 dan 3056.

Di sebalik pelaksanaan Ops Pagar, geng komunis terus mencuba menggagalkan projek Lebuhraya Timur-Barat. Pada tanggal 23 Mei 1974, sebanyak 63 jentolak dimusnahkan oleh pihak komunis. Serangan tersebut bukan saja mendatangkan kerugian dari segi kewangan tetapi turut menyebabkan projek lebuhraya berkenaan tergendala.

Tetapi ia tidak setragis serangan yang berlaku beberapa bulan berikutnya. Pada 27 Ogos 1974, geng Bintang Tiga menyerang sebuah lori pekerja yang diiringi pihak tentera semasa dalam perjalanan dari kem di Grik ke Banding. Serangan tersebut mengakibatkan tiga orang pekerja JKR terbunuh dengan beberapa lagi dilaporkan cedera. Kisah pengorbanan mereka ini diabadikan menerusi sebuah tugu peringatan yang dibina berhampiran Kem Sri Banding (kem Tentera Darat Malaysia (TDM)).

Dengan mengambil kira cabaran alam dan ancaman keselamatan yang dibawa geng Bintang Tiga, tidak hairanlah mengapa Lebuhraya Timur-Barat ini mengambil masa 12 tahun untuk disiapkan. Kos pembinaan juga bertambah daripada RM85 juta kepada RM396 juta. Tetapi pada akhirnya, ia dibuka kepada lalu lintas bermula 1 Julai 1982.

Namun begitu, pengguna lebuhraya ketika itu diingatkan hanya dibenarkan melaluinya pada waktu siang atas faktor keselamatan. Selain itu, tiada kenderaan dibenarkan melalui Lebuhraya Timur-Barat selepas jam 6.00 petang. Sesiapa yang cuba mengelat tidak akan bernasib baik kerana pihak tentera meletakkan beberapa pos kawalan sekitar Grik dan Jeli. Hanya selepas geng Bintang Tiga memeterai perjanjian damai di Hatyai dan menyerah diri pada 1989, barulah pihak tentera menarik balik pos-pos kawalan ini.

Selain tugu peringatan yang terletak berhampiran Kem Sri Banding, terdapat sebuah dataran di kem berkenaan yang diberi nama Dataran Juang. Di sinilah, pihak TDM menyenaraikan nama 116 anggota tentera yang gugur dalam Darurat Kedua.

Menjelang tahun 1990-an, Lebuhraya Timur-Barat mula dihubungkan dengan lebuhraya lain menerusi Rancangan Pembangunan Rangkaian Lebuhraya Malaysia 1993. Ini direalisasikan dengan menghubungkan ia dengan Lebuhraya Butterworth-Kulim. Ini disusuli pembinaan fasa kedua lebuhraya berkenaan bermula pada 2001 dan siap pada 2005. Menerusi fasa kedua ini, ia menghubungkan Grik-Kulim dengan jarak 125 km.

Hari ini, kalau lalu Lebuhraya Timur-Barat, yang menyapa pemandu pada waktu malam ialah haiwan liar seperti gajah. Walaupun pihak berkuasa telah membina beberapa jejambat bagi membolehkan haiwan-haiwan ini melintas, peluang melihat gajah melintasi lebuhraya amat tinggi terutama pada waktu malam. Selain haiwan liar, pemandu juga perlu berhati-hati dengan pergerakan perlahan kenderaan berat.

RUJUKAN

Abd Hamid, A. (2016, 27 Januari). Pengorbanan Dalam Kenangan… Mstar.

Aziz Jasbindar, F. (2019, 21 Januari). Peristiwa Hitam Disebalik Pembinaan Lebuhraya Gerik Jeli (Timur Barat). OrangPerak.

Husna. (2020, 6 Februari). Fakta & Kisah Sadis Disebalik Lebuh Ray Gerik-Jeli. Libur.


Raja-Raja Melayu Melaka Yang Agung Sepanjang Zaman

Kesultanan Melayu Melaka adalah puncak ketamadunan dan peradaban Melayu selepas kedatangan Islam. Sesungguhnya bangsa Melayu mempunyai dua puncak kegemilangannya, satu ialah zaman kegemilangan yang bermula ketika era Srivijaya, lalu ketika kejatuhan Srivijaya, ianya diteruskan oleh Singapura Purba sebelum dibantai oleh Majapahit.

Lalu, dari puing-puing kejatuhan Singapura Purba dan juga Srivijaya, bangsa Melayu bangkit membina kembali Melaka. Kegemilangan yang dicapai oleh Srivijaya kelihatan seperti tidak dapat dijelmakan kembali oleh Singapura Purba. Namun, kewujudan Melaka seolah-olah mengembalikan bayangan Srivijaya.

Sahabat-sahabatku sekalian… kalau anda sudi bersama saya dalam perjalanan mengembalikan nostalgia kita kepada Melaka, maka sambutlah tangan saya, saya akan bawa kalian menyelami era yang menjadi asas kepada imej Melayu kita hari ini. Dari bahasanya… dari agamanya… dari budayanya… semuanya dimulakan oleh Melaka. Meski secara peribadi, saya berpendapat bahawa Srivijaya ialah kemuncak peradaban segala tamadun Melayu, tetapi Srivijaya agak jauh daripada jiwa Melayu moden hari ini.

Bahasa Melayu Kuno zaman Srivijaya sudah berevolusi menjadi Bahasa Melayu Klasik ketika berada di bawah Melaka. Agama Buddha yang menjadi pegangan Melayu Srivijaya sudah lama ditinggalkan oleh orang Melayu ketika kedatangan Islam, budayanya pula sudah tentu berbeza antara zaman Srivijaya dan Melaka.

Maka… kenyatannya, Melaka itu lebih dekat dengan jiwa orang Melayu hari ini. Dan izinkan saya berpesta aksara, menukilkan kisah-kisah agung tentang tokoh agung bangsa Melayu ketika era Kesultanan Melayu Melaka. Tetapi sebelum itu, saya lebih suka guna tarikh Kesultanan Melayu Melaka yang lama, kerana saya tidak mempunyai akses ke Sulalatus Salatin Raja Bongsu, dalam meletakkan nama sultan-sultan Melaka serta tarikh pemerintahannya.

1. Raja Iskandar Shah aka Parameswara (1400 – 1414 Masihi)

Figura yang bernama Parameswara ini adalah figura yang paling misteri di dalam sejarah dunia. Ada dua versi yang menceritakan tentang asal usulnya. Pertama, ianya datang daripada Suma Oriental yang mengatakan bahawa asal-usul Parameswara adalah daripada Palembang lalu ke Singapura dan membunuh Temagi. Tetapi izinkan saya mengatakan bahawa saya bukan pengganut teori ini kerana saya lebih berpihak pada Sulalatus Salatin dalam menceritakan tentang sejarah Parameswara.

Tetapi sebelum itu… perlu saya kepilkan pendapat seorang sejarawan daripada Brunei bernama Dato’ Seri Utama Dr Awang Mohd Jamil Al-Sufri bahawa sesungguhnya sebutan sebenar untuk Parameswara adalah Permaisura.

Menurut Dr Awang Jamil lagi, nama Permasura itu ialah gabungan dua perkataan dalam bahasa Melayu yang bermaksud Permai dan Suara yang bermaksud suara yang indah, merujuk pada titah seorang raja yang didengari dan ditaati perintahnya.

Gelaran Permaisura juga menurut Dr Awang Jamil telah lama digunakan oleh raja-raja Melayu yang memerintah kerajaan Singapura Purba dan turut dikurniakan pada wazir kanan Kesultanan Brunei iatu Pengiran Bendahara Seri Maharaja Permaisuara. Ini tidaklah sesuatu yang menghairankan kerana pengasas Kesultanan Melayu Brunei itu sendiri berkahwin dengan anak salah seorang raja Melayu Singapura Purba.

Dan tambah Dr Awang Jamil lagi, gelaran ini juga mungkin disandang oleh pengasas Kesultanan Melayu Melaka sendiri kerana berkahwin dengan anak perempuan Raja Jawa yang memakai gelaran permaisuri. Wallahualam

Maka selepas ini, izinkan saya hanya menggunakan nama Iskandar Shah dalam merujuk pada Parameswara. Jadi izinkan saya bercerita pula sisi sejarah Melayu versi Sulalatus Salatin.

Dalam Sulalatus Salatin, yang diceritakan tentang sejarah Iskandar Shah adalah merupakan raja terakhir yang memerintah Singapura Purba sebelum dilanggar bala askar Majapahit sebelum melarikan diri ke Muar lalu membawa diri ke sebuah tempat bernama Melaka.

Di tempat inilah kisah bagaimana Raja Iskandar Shah melihat seekor kancil menendang anjing pemburuannya, lalu mendapat ilham untuk menubuhkan kerajannya. Lalu ditanya kepada para pembesar yang setia mengikutinya selepas kejatuhan kota Singapura Purba. Lalu dijawab mereka pokok tempat baginda berteduh ialah Pokok Melaka lalu nama Melaka pun diambil sempena dengan nama pokok itu.

Lalu dari sebuah perkampungan nelayan, Raja Iskandar Shah menukarkan kota tersebut menjadi sebuah kota perdagangan yang agung. Kalau di Singapura Purba, perbuatan Parameswara yang menghukum tanpa selidik salah seorang dayangnya mengakibatkan pengkhianatan yang menghumban kepada terbukanya kota Singapura Purba kepada bala askar dari Pulau Jawa.

Maka mungkin baginda belajar dari sejarah. Apabila menubuhkan kota Melaka, baginda tahu bahawa sebuah sistem yang hebat perlu ditubuhkan untuk memastikan bahawa negara baru yang ditubuhkan ini akan mampu berdepan dengan gempuran dari segala pihak.

Raja Iskandar Shah memastikan bahawa pemerintahannya akan dibantu oleh empat orang pembesar. Empat orang pembesar ini yang akan membantu baginda mentadbir Melaka. Sistem pentadbiran yang adil terus dilaksanakan oleh baginda.

Baginda mengamalkan sebuah sistem pembicaraan di sebuah kompleks yang dipanggil Balai Penghadapan. Baginda akan melakukan kerja penghakiman sambil dibantu oleh 40 orang bentara. Setiap orang yang dibawa ke balai penghadapan akan dinilai seadil-adilnya. Tiada lagi bicara tanpa periksa yang dilakukan oleh baginda dahulu.

Kemudian, baginda mahu berusaha memastikan bahawa Melaka yang dibangunkan itu memberi kepuasan yang maksimum kepada masyarakat. Lalu antara langkah-langkah baginda memastikan pelabuhan itu disukai oleh pedagang ialah dengan membina gudang-gudang untuk menyimpan wang dan barang dagangan, yang dikelilingi oleh pagar kayu yang kuat, yang dijaga oleh orang-orang kepercayaan baginda.

Selain itu, baginda turut membina sebuah jambatan yang digunakan untuk merentangi Sungai Melaka. Di atas jambatan itu, baginda memastikan sekurang-kurangnya terdapat 20 buah kedai yang akan menjadi tempat kunjungan para pedagang.

Bahkan untuk memastikan bahawa keselamatan pedagang yang mengunjungi kota Melaka, maka baginda membina tembok mengelilingi Kota Melaka, di mana terdapat empat pintu gerbang mengelilingi kota Melaka. (Raja Affandi Ahmad 1974: pg 49) Di mana di setiap pintu gerbang tadi, diletakkan pegawal. Pada waktu malam pula, para pegawal akan membawa loceng dan juga api damar, meronda di sekeliling Melaka memastikan keselamatan rakyat dan pedagang terbela.

Selain itu, seperti mana tradisi daripada nenek moyang baginda yang memerintah Srvijaya sehingga empayar itu menjadi empayar Melayu paling lama dalam sejarah iaitu sekurang-kurangnya untuk 640 tahun, baginda meneruskan khidmat orang laut untuk membantu baginda mengawal keadaan lalu lintas di Selat Melaka dan menghalau gangguan lanun.

Baginda juga merupakan seorang ahli politik yang hebat. Baginda mengetahui bahawa pada awalnya, Melaka tidak mungkin akan mampu menahan asakan daripada kerajaan Siam.

Jadi, baginda pada awalnya dengan rela hati membayar ufti sebanyak 40 tahlil emas kepada Siam. Namun, bila datangnya utusan China ke Melaka, maka baginda mengambil kesempatan itu untuk memutuskan hubungan dengan Siam lalu bersahabat dengan China. Menggunakan kekuasaan abang besar China, maka baginda mengugut Siam yang ketika itu mula bermusuhan dengan Melaka.

Ketika pemerintahan Raja Iskandar Shah inilah di mana Laksamana Cheng Ho berlabuh di Pelabuhan Melaka, pada tahun 1408, di mana Cheng Ho ketika itu membawa dua cap mohor perak dari China, jubah panjang, dan pelbagai barang kebesaran China, mengiktiraf kerajaan Melayu Melaka yang kononnya baru berdiri ketika itu.

Baginda juga dicatatkan telah membuat pelayaran melawat negara China dengan rombongan pengiring sebanyak 540 orang untuk pertemuan dengan Maharaja Dinasti Ming, Yung Lo. Maharaja Yung Lo juga mengiktiraf baginda sebagai raja Melaka.

Betapa sistem-sistem awal yang diterapkan oleh baginda ini kemudiannya menjadi asas yang kukuh, menjadikan Melaka bukan sahaja sebagai sebuah pelabuhan yang disegani, bahkan sebuah empayar yang menakjubkan.

Ada sejarahwan yang menganggap bahawa baginda telah memeluk Islam sejak pengasasan Melaka lagi.Namun menurut Sulalatus Salatin,raja Melaka pertama memeluk Islam ialah Raja Kechil Besar yang kemudiannya memakai gelaran Sultan Muhammad Shah.

2. Sultan Muzaffar Syah (1446–1459 Masihi)

Apa yang perlu diketahui tentang pemerintahan Sultan Muzaffar Syah adalah baginda adalah seorang sultan yang sangat bijaksana dalam menguruskan masalah politik dan perpecahan yang berlaku sewaktu pemerintahan baginda. Perlu kita ketahui bahawa tokoh teragung dalam sejarah Melaka itu sendiri, Tun Perak adalah kerana baginda sendiri yang dapat mengesan bakat yang dimiliki oleh Tun Perak.

Ketika era baginda, perlu diketahui bahawa Kesultanan Melayu Melaka ketika itu bersengketa dengan sebuah kerajaan Siam yang menguasai utara Melaka.

Ditakdirkan ketika itu, Siam menyerang Melaka. Maka Tun Perak yang ketika itu memerintah wilayah Klang seperti mana yang diamanahkan oleh Sultan Muzaffar Syah telah diarahkan oleh baginda sendiri untuk memimpin orang-orang Melayu ketika itu dari Klang dan menahan gempuran Siam.

Hebatnya… Siam berjaya dihalau keluar daripada bumi Melaka dan bakat hebat yang dimiliki oleh Tun Perak itu disedari oleh Sultan Muzaffar Syah. Baginda mahukan bakat Tun Perak digunakan sebaik-baiknya, dan membantu baginda membangunkan Melaka. Melaka ketika itu pula telah mempunyai Bendaharanya tersendiri yang bernama Tun Ali.

Kenaikan mendadak Tun Perak ke jawatan Bendahara menimbulkan sengketa antara Tun Perak dan Tun Ali sehinggakan mengheret kepada perpecahan rakyat Melaka. Namun, Sultan Muzaffar Syah ketika itu seorang yang bijak dan sangat berdiplomasi. Baginda mahukan khidmat kedua-dua orang itu kerana mereka juga orang yang hebat. Melaka akan jadi lebih hebat sekira-kiranya dipimpin oleh kedua-duanya.

Maka antara langkah penyatuan yang diambil oleh baginda Sultan Muzaffar Syah ialah berjumpa dengan Tun Ali dan memujuk Tun Ali agar menerima perlantikan Tun Perak sebagai Bendahara, di samping membantu Tun Perak membangunkan Melaka. Maka permintaan Tun Ali ketka itu agar Sultan Muzaffar Syah menceraikan isterinya yang bernama Tun Kudu dan mengahwinkan dengannya.

Pada awalnya, Sultan Muzaffar agak keberatan namun demi menyelamatkan Melaka yang ketika itu diambang krisis, maka Sultan Muzaffar Syah sudi mengambil langkah itu. Untuk kegemilangan yang lebih bertahan lama, maka pengorbanan itu penting. Bermula dari pengorbanan ini, Tun Perak dan Tun Ali berganding bahu membangunkan Melaka dan hubungan mereka semakin akrab.

Dicatatkan selain berjaya meneutralkan kuasa Siam yang pernah berkuasa di Asia Tenggara ketika itu, jasa Sultan Muzaffar Shah juga adalah meluaskan taklukan Melaka ke utara dengan memasukkan wilayah Selangor,Manjung dan Batu Pahat yang kaya dengan bijih timah ke dalam pemerintahan Melaka. Sultan Muzaffar Shah juga dikenali sebagai pemula zaman keemasan dan kegemilangan Melaka yang selepas ini akan dibicara oleh banyak manusia sehingga ke hari ini.

Yang paling penting, ketika era Sultan Muzaffar Shah inilah di mana Hukum Kanun Melaka mula diperkenalkan untuk menjamin keamanan Melaka,mengukuhkan martabat Melaka sebagai sebuah kerajaan Islam yang mengamalkan hukum syariah dan pelbagai kesalahan-kesalahan baru diletakkan di bawah kanun ini.

Untuk pengetahuan semua, undang-undang Syariah Islam seperti Hudud, Takzir, Qisas dan Diyat telah dimuatkan menjadi sebahagian daripada Hukum Kanun Melaka, membuktikan betapa ketika zaman Sultan Muzaffar Syah lagi, bahkan mungkin sultan-sultan sebelum baginda, betapa undang-undang Islam diangkat menjadi salah satu daripada identiti negara.

3. Sultan Mansur Shah (1459-1477 Masihi)

Secara jujur, baginda mungkin adalah calon sultan terbaik dalam sejarah Melaka selain daripada anak baginda yang bernama Sultan Alaudin Riayat Shah yang akan diceritakan selepas ini. Baginda ialah antara penakluk yang muncul dalam sejarah Melayu, di samping seperti Nakhoda Ragam, Dapunta Hyang Sri Jayanasa dan juga Dharanindra.

Tentang sultan terbaik itu nanti, saya akan biarkan para pembaca membuat kesimpulan sendiri. Kita akan terus bicara tentang kehebatan pimpinan Sultan Mansur Syah.

Dasar perluasan kuasa yang dimulakan oleh Sultan Muzaffar Syah kemudiannya diteruskan pula oleh anakandanya yang ketiga iaitu Sultan Mansur Syah yang mewarisi takhta Melaka daripada baginda Sultan Muzaffar Syah.

Maka kegemilangan yang dimulakan oleh Sultan Muzaffar Syah itu diteruskan pula oleh baginda Sultan Mansur Syah. Maka, sebelum kita mula berbicara tentang baginda Sultan Mansur Syah, izinkan saya memberi label bahawa sesungguhnya, anda mungkin akan mengenali seorang lagi “CONQUEROR” dalam sejarah iaitu Sultan Mansur Shah.

Dalam sejarah Melayu, Srivijaya akan terkenal dengan penakluk hebat seperti Dapunta Hyang Sri Jayanasa, Maharaja Dharanindra dan juga Mahabrana., Kalau Brunei boleh berbangga dengan kewujudan Nakhoda Ragam yang membina empayarnya hingga ke Manila, kalau Sri Dharmaraja boleh berbangga dengan kewujudan rajanya yang memerintah Khmer seperti Suryavarman I, maka Melaka pastinya akan berbangga dengan kewujudan Sultan Mansur Shah.

Antara yang paling dikenali mengenai pemerintahan baginda ialah dasar perluasan kuasa yang dijalankan, membawa gelaran yang saya rasa mungkin sesuai untuk baginda. “THE MALAY CONQUEROR”. Tetapi kalian kena ingat… cara-cara penaklukan yang dilakukan oleh Sultan Mansur Shah demi memastikan kerajaan-kerajaan di sekelilingnya tunduk pada pemerintahannya ialah bukan sahaja melalui kekuatan tentera sahaja, bahkan perkahwinan. Seperti mana yang pernah digunakan oleh Raja Singhasari dahulu ke atas semua kerajaan-kerajaan Melayu di Sumatera dahulu, begitu juga Sultan Mansur Shah.

Sultan Mansur Shah meneruskan dasar perluasaan kuasa yang dimulakan oleh ayahandanya dengan menghantar bala askar yang terdiri daripada 200 buah kapal ke arah Pahang (Inderapura) yang ketika itu diperintah oleh Maharaja Dewasura, iatu puppet yang dipasang oleh raja Siam untuk memerintah Pahang. 200 buah kapal yang dihantar oleh Sultan Mansur Shah yang diketuai oleh Tun Perak dan juga 12 orang Hulubalang Melaka. Perlu diketahui Hulubalang ialah tentera elit yang dimiliki oleh kerajaan Melayu Melaka, yang dimiliki sejak zaman Srivijaya lagi. Maharaja Dewasura dikatakan cuba lari, tetapi berjaya dikejar oleh bala askar Melaka.

Perang yang sengit berlaku antara Melaka dan Pahang dan akhirnya, Pahang tunduk kepada kekuasaan Melaka dan Siam yang ketika itu menjajah Pahang berjaya pula ditundukkan oleh Melaka. Negeri-negeri Melayu yang lain terkejut dengan kejayaan Melaka ini sehingga ada yang rela hati datang kepada Melaka dan rela menjadi naungan Sultan Mansur Shah. Selepas penawanan Melaka, antara kerajaan-kerajaan yang berjaya dimasukkan ke dalam Empayar Melaka oleh Sultan Mansur Shah ialah Bernam, Kampar, Siak,Rupat, Singapura, dan Bintan. Dari peperangan ini, Sultan Mansur Shah berkahwin dengan Puteri Onang Seri.

Bahkan, Sultan Mansur Shah juga dikatakan telah datang ke Majapahit sambil membawa bala askar sambil membawa hulubalang-hulubalang Melayu. Walaupun kedatangan Sultan Mansur Shah ini sekadar lawatan, namun kekuatan tentera yang dipamerkan oleh Sultan Mansur ketika itu menyebabkan Majapahit yang ketika itu di era kejatuhan menjadi gentar lalu Maharaja Majapahit ketika itu menyerahkan anak perempuannya yang bernama Raden Galoh Candra Kirana. Majapahit turut menghadiahkan Indragiri, Jambi, Tungkal and Siantan yang ketika itu berada di bawah kekuasaan Majapahit ke atas Melaka.

Kekuatan tentera yang dipamerkan oleh Sultan Mansur Shah ini nampaknya bukanlah sekadar mainan tetapi benar-benar menakutkan. Ada sebuah kisah yang harus dikenangkan oleh kita semua tentang kisah bagaimana sebuah kerajaan bernama Dai-Viet yang sejauh di Indo-China berjaya ditundukkan oleh Melaka.

Sekitar tahun 1469 dalam catatan China disebut bahawa serombongan utusan dari Melaka yang dalam pelayaran balik dari China telah dipukul ribut dan terkandas di Vietnam. Kesemua anak kapal ditangkap, ada yang dibunuh malah yang muda dan anak-anak dikasi dan dijadikan sida-sida oleh orang Vietnam.

Melaka telah mengadukan hal tersebut kepada Maharaja China. Pada mulanya Melaka tidak mahu bertindak kerana tahu bahawa Vietnam juga adalah negara yang menghantar ufti ke China. Utusan Melaka Duan Ya Ma La Di Na Cha (Tun Seri Nara Diraja?) juga telah mengadukan rancangan Vietnam untuk menyerang dan menakluk Melaka.

Sewaktu utusan Melaka berada di China kebetulan utusan dari Vietnam juga turut ada. Hal ini telah menyebabkan timbul pertengkaran diantara wakil Melaka dengan wakil Vietnam tentang tindakan biadap Vietnam yang telah menculik dan membunuh utusan Melaka sebelum itu.

Mereka berdua ditenangkan oleh salah seorang menteri pertahanan China ketika itu yang menasihati mereka agar melupakan persengketaan kerana perkara tersebut telah lama berlalu.

Sebelum kedua-dua utusan tersebut pulang ke negeri masing-masing, Maharaja China telah mengirimkan surat yang menyelar perbuatan Maharaja Vietnam dan menasihatinya agar berbuat baik dengan negara tetangga dan merenung kesalahan sendiri.

Manakala Maharaja China telah bertitah kepada utusan Melaka supaya bertindak tegas dan menyiapkan tentera serta kuda perang sekiranya Vietnam tetap mahu menyerang Melaka kelak.

Dalam sejarah, Maharaja Vietnam yang dimaksudkan diatas adalah Le Than Tong. Pada zaman beliau wilayah kekuasaan Vietnam mencapai sehingga sempadan Burma. Le juga dikatakan telah menyerang kerajaan Lanxang dengan 90 ribu askar namun dalam satu serangan mereka telah kalah dan terpaksa berundur kembali.

Walaupun dalam catatan sejaran Lanxang dan Vietnam tidak pernah menyebut keterlibatan Melaka dalam perang diantara Lanxang dan Vietnam ini, namun kronik China ada mencatatkannya.

Dikatakan bahawa 90 ribu bala tentera Vietnam telah melanggar Lanxang namun mereka berjaya diusir oleh angkatan perang Melaka dan mengakibatkan mereka kehilangan seramai 30 ribu nyawa.

Peristiwa ini tercatat didalam kronik China Ming Shilu. Adakah peristiwa ini merupakan tindakbalas Melaka terhadap kekejaman yang dilakukan oleh Vietnam sebelum itu? Faktor penentu kekalahan Vietnam ini pastinya adalah kerana kehebatan Melaka di medan tempur.

Memandangkan tentera Melaka perlu merentas negara Kemboja atau Siam Ayuthia untuk ke Lanxang maka dapatlah disumpulkan bahawa salah satu atau kedua dua pihak ini telah membenarkan bala tentera Melaka melintasi negara mereka kerana berasa terancam dengan dasar perluasan kuasa Vietnam sepanjang pemerintahan Maharaja Le Than Tong 1460-97.

Kegagalan besar ini melenyapkan impian Le Than Tong untuk meluaskan lagi empayarnya sekaligus mengesahkan keunggulan Melaka ke atas semua kuasa lain di Asia tenggara meskipun jumlah tentera dan penduduk Vietnam adalah berkali ganda lebih besar. Saya percaya kemenangan ini juga dibantu oleh jajahan takluk Melaka yang lain termasuk tentera Siam Ayuthia dan Lanxang sendiri. Konflik antara Melaka dan Vietnam dipercayai berlaku ketika era pemerintahan Sultan Mansur Shah dan juga Sultan Alauddin Riayat Shah.

Kalau kuasa ketenteraan Melaka itu mampu menundukkan kekuasaan Vietnam yang ketika berada di zaman kegemilangannya, maka tidaklah hairan sekiranya Majapahit “begitu bermurah hati” menyerahkan tanah jajahannya. Dan kekuatan tentera Melaka di bawah Sultan Mansur Shah juga dapat dilihat apabila banyak negara meminta bantuan baginda sendiri untuk menundukkan pemberontakan yang berlaku di negara masing-masing. Antaranya ialah kerajaan Pasai sendiri mendatangi Sultan Mansur Shah. Pada zaman terkemudian di bawah pemerintahan sultan yang lain, jajahan seperti Kelantan juga jatuh di bawah pemerintahan Melaka.

Antara sumber kekuatan militari Melaka dikatakan ialah dengan kebijaksanaan Sultan Mansur Shah merekruti hulubalang-hulubalang hebat seperti Hang Tuah, Hang Jebat, Hang Kasturi, Hang Lekir, Hang Lekiu, Hang Ali, Hang Iskandar, Hang Hasan and Hang Husain dan yang paling dekat dengan jiwa kita iaitu Laksamana Hang Tuah. Jadi, selepas ini, kalau ada mereka yang mahu membuat teori mengarut mencinakan nama Hang Lima bersaudara, jangan lupa juga untuk mencinakan nama seperti Hang Iskandar, Hang Hasan dan Hang Hussain. Ohh juga Hang Nadim, iaitu anak Hang Jebat yang dijaga oleh Hang Tuah.

Imej Sultan Mansur Shah bukan sahaja sebagai salah seorang daripada penakluk yang meluaskan empayar Melaka, tetapi antara sultan yang membina mercu tanda. Sebagai contoh, ialah Istana Mahligai yang merupakan antara binaan yang sangat menakjubkan. Sukanya saya petik daripada Sulalatus Salatin dalam menceritakan tentang kehebatan istana ini.

“Besar istana itu tujuh belas ruang, ruangnya tiga depa, besar tiangnya sepemeluk, tujuh pangkat kemuncaknya. Pada antara itu diberinya bertingkap, pada antara tingkap itu diberinya berbumbungan melintang dan bergajah menyusu, sekaliannya bersayap layang-layang berukir dan bersengkuap, pada antara sengkuap itu diperbuatnya belalang besagi, sekaliannya bergunung-gunungan dan berjurai-jurai belaka.

Adapun segala tingkap istana itu sekaliannya dicat dan dibubuhi air emas, kemuncaknya kaca merah…dan dinding istana dengan cermin Cina yang besarbesar…Adapun rusuk istana itu sehasta lebarnya, sehasta tebalnya, diukirnya jenang pintu itu, dan empat puluh banyak pintunya, sekaliannya dicat dibubuh air emas. Terlalu indah perbuatannya istana itu, sebuah pun istana raja-raja di dalam dunia ini tiada seperti ini.”

(Sulalatus Salatin Versi Shellabear, halaman 102)

Besar istana (panjang) 17 ruang, satu ruang tiga depa. (1 depa =1866.24 mm) Jadi, panjang keseluruhan ialah = 17 x (3 x 1866.24mm 95178.24mm ( lebih kurang 95m).

Jadi, Panjang Istana Melaka adalah 95 Meter. Belum lagi kira tinggi, luas dan sebagainya.Berdasarkan catatan dalam Sulalatus Salatin, sekurang-kurangnya 7 tahap tingginya.

Dalam pemerintahan baginda juga, baginda menguatkan hubungan dengan Dinasti Ming dari China dengan menjalankan hubungan pertalian dengan salah seorang puteri Maharaja China iaitu Hang Lipo.

Walaupun terdapat perbezaan pendapat, ada yang mengatakan bahawa Sultan yang terlibat dalam peminangan Puteri Gunung Ledang ialah baginda Sultan Muzaffar Syah, seperti mana yang dicatatkan oleh Dr Liaw Yock Fang, yang merupakan Pakar Sejarah Kesusasteraan Melayu Klasik serta Sabri Zain dalam blognya.

Namun, tragedi yang paling tak dilupai dalam pemerintahan baginda Sultan Mansur ialah di mana baginda telah menghukum Hang Tuah dengan membuta tuli kerana perasaan marah sehingga membuatkan Hang Jebat mengamuk di seluruh Melaka sebelum berjaya ditundukkan oleh Hang Tuah.

Namun begitu, baginda adalah sultan yang menyukai agama Islam dan berminat mendalaminya. Menurut Tom Pires, Sultan Mahmud ada membina sebuah masjid yang sangat cantik berdekatan dengan bukit Melaka. Baginda sangat meminanti ilmu tassawuf dan sangat memuliakan ulamak sepanjang pemerintahannya.

4. Sultan Alauddin Riayat Syah (1477 – 1488 Masihi)

Ketika saya belajar dahulu di sekolah, antara nama yang sering dibangkitkan sebagai salah seorang daripada mastermind kebangkitan Melaka menjadi gemilang ialah Sultan Alaudin Riayat Syah. Pemerintahan baginda selalu disamakan dengan pemerintahan Khalifah Umar Al-Khatab.

Memandangkan ketika pemerintahan baginda, banyak berlaku kecurian di Kota Melaka. Maka setiap malam, baginda selalu menyamar menjadi rakyat biasa dan menangkap pencuri yang bermaharajalela. Baginda adalah sultan yang sangat mengambil berat keadaan rakyatnya. Bukannya selalu kita dapat mendengar seorang sultan sanggup menangkap pencuri dengan tangannya sendiri sedangkan di belakangnya bala askar yang terbaik di Asia Tenggara melainkan sultan tersebut merupakan sultan yang sangat tawaduk dan sentiasa berasa gerun dengan amanah yang dijunjungnya.

Di sebalik tabiatnya menyamar sebagai rakyat biasa, baginda juga seorang ahli politik yang hebat. Sistem Salleh yang diperkenalkan oleh baginda diamalkan oleh Malaysia sehingga hari ini. Baginda telah membina pondok-pondok polis di sepanjang jalan yang hari ini dapat dilihat di Malaysia. Pondok-pondok polis ini menjadi tempat para rakyat Melaka meminta pertolongan. Hari ini, anda akan dapat melihat banyaknya pondok polis yang dibina di tepi jalanan terutama di kawasan tumpuan awam seperti Bukit Bintang dan Petaling Street.

Kekayaan yang dimiliki oleh baginda memang mengagumkan. Dicatatkan bahawa kekayaan Sultan Alauddin Riayat Syah bernilai 140 quintal dimana 1 quintal bersamaan 100 paun dalam timbangan emas dan bayangkanlah berapa beratnya kekayaan yang dimiliki oleh Sultan Alauddin Riayat Syah andai mempunyai 140 quintal kekayaannya.

Dasar perluasan kuasa yang dimulakan oleh Sultan Muzaffar Shah dan ayahandanya Sultan Mansur Shah diteruskan pula oleh baginda. Antara negeri yang menjadi jajahannya ialah Aru. Baginda juga sempat merajakan anak baginda di Kampar bagi memastikan kekuasaan Melaka di Kampar terjaga dengan rapi. Kalau kegemilangan ketika pemerintahan Sultan Mansur Shah bersifat materialistik, tetapi di bawah pemerintahan baginda bersifat kerohanian. Hukum Kanun Melaka yang dimulakan oleh Sultan Muzaffar Shah diamalkan dengan ketat dan serius serta menyeluruh di bawah pemerintahan baginda.

Sukanya saya akhiri artikel ini dengan petikan ayat daripada Tom Pires:

“Barangsiapa menjadi raja Melaka, dia umpama meletakkan tangannya ke kerongkong Venice.”

– Tom Pires ketika mengulas kekayaan dan kehebatan Melaka.

Rujukan:

1. Sulalatus Salatin versi A. Samad Ahmada dan Shellebear

2. Hikayat Hang Tuah oleh Kassim Ahmad

3. Tokoh-Tokoh Melayu Yang Agung Dalam sejarah oleh Raja Affandi Ahmad. Dewan Bahasa Dan Pustaka. (1974)

4. Srikandi, Al-Semantani, Ibnu-Rusydi. (2015) Membongkar Rahsia Dunia Melayu. Pribumi Asia Tenggara Menjawab Kekeliruan Sejarah. HR Publishing.

5. The Malacca Sultanate oleh R. J. Wilkinson. (October, 1935) Journal of the Malayan Branch of the Royal Asiatic Society Vol. 13, No. 2 (122), pp. 22-67

6. Southeast Asia: A Historical Encyclopedia, From Angkor Wat to East Timor (3 Volume Set) Hardcover – October 13, 2004 oleh Keat Gin Ooi

7. Ashgar Ali Ali Mohamed (2012), “Implementation of Hudud (or limits ordained by Allah for serious crimes) in Malaysia” (PDF), International Journal of Humanities and Social Science (Centre for Promoting Ideas)

8. Anthony Reid, David Marr (1979), Perceptions of the Past in Southeast Asia by Anthony Reid, David Marr.

9. Nhung Tuyet Tran; Anthony Reid (3 November 2006). Viet Nam: Borderless Histories. Univ of Wisconsin Press. pp. 104

10. Laichen Sun. (2000) Ming-Southeast Asian overland interactions, 1368-1644. University of Michigan

11. Liaw Yock Fang (2013) A History of Classical Malay Literature. Jakarta: Yayasan Pustaka Obor Indonesia.

12. Tome Pires. The Suma oriental of Tomé Pires: an account of the East, from the Red Sea to China, written in Malacca and India in 1512-1515 (Volume II: Malacca), Asia Educational Services, 1990.

13. Blog Sejarah Melayu (Link:http://www.sabrizain.org/)

14. http://www.slideshare.net/haslisahariono/sultan-alauddin-riayat-syah

15. Blog Mahameru Bukit SiGutang (Link: http://mahamerubukitseguntang.blogspot.my/2011/11/pemerintah-keenam-melaka-sultan-mansur.html)


Kisah Manusia Yang Mati Sebab Terlalu Banyak Ketawa!

Ketawa merupakan cara semulajadi manusiawi meraih kegembiraan dalam hidup. Dengan ketawa, ia bukan saja menambahbaik emosi tetapi turut memperkukuh hubungan sesama manusia. Tetapi ketawa juga boleh menjadi punca kematian mengejut!

Antara kes mati akibat ketawa yang direkodkan sejarah ialah kisah seorang filsuf Yunani bernama Chrysippus. Filsuf Stoic itu dikatakan mati akibat ketawa selepas melihat keldai miliknya makan daun-daun ara. Sebaik melihat apa yang berlaku, beliau berkata, “Berikan wain tulen kepada keldai itu bagi membersihkan perutnya daripada daun-daun ara.” Chrysippus dikatakan ketawa tidak henti sebelum menghembuskan nafas terakhirnya pada usia 73 tahun.

Ketawa sebegini boleh saja mencetuskan pelbagai masalah kesihatan kepada si pelakunya. Salah satunya ialah aneurisme otak – bengkak atau gelembung dalam salur darah otak. Bila ia pecah, ia boleh mengakibatkan pendarahan pada otak dan memberi tekanan kepada tengkorak individu itu. Dari situ, ia menyebabkan si polan koma atau mati.

Selain aneurisme, ketawa juga boleh memberi kesan negatif kepada penghidap lelah. Kebiasaannya, serangan lelah boleh terjadi akibat tekanan, sedih, seronok dan ketawa. Simptom boleh saja bersifat ringan tetapi dalam sesetengah kes, serangan lelah yang teruk boleh menyebabkan seseorang itu sukar bernafas. Tanpa bantuan perubatan, si polan boleh saja berdepan kegagalan sistem pernafasan atau serangan jantung.

Dalam sesetengah kes, ada individu yang mati akibat ketawa kerana tercekik. Ketawa terlalu kuat boleh menyebabkan seseorang itu sukar bernafas dengan baik. Akibatnya, ia boleh menafikan badan daripada mendapat jumlah oksigen yang mencukupi. Ini boleh terjadi sekiranya si polan itu terlebih menghidu gas nitrus oksida atau nama lainnya, gas ketawa.

Chrysippus bukan satu-satunya individu yang direkodkan sejarah mati akibat ketawa. Pelukis Yunani abad kelima SM Zeuxis mati atas sebab sama. Ini selepas seorang pelanggan wanita berstatus warga emas memintanya menghasilkan lukisan Dewi Aphrodite dan bertegas mahukan dirinya sebagai model untuk lukisan berkenaan.

Pada abad ke-16, pelukis dan sasterawan Itali, Pietro Aretino mati tercekik selepas ketawa tidak henti. Walaupun ada menyatakan punca sebenar kematiannya ialah sakit jantung atau strok, mati akibat ketawa juga tidak boleh diketepikan. Tetapi yang pasti, ramai individu terkenal yang diugut oleh beliau kerana mengetahui rahsia perbuatan gelap mereka menghela nafas lega sebaik mendengar berita kematian Aretino.

Pada era moden, terdapat satu kes mati akibat ketawa yang setaraf dengan kes Chrysippus. Ini berlaku kepada seorang lelaki bernama Alex Mitchell dari King’s Lynn, England. Pada 24 Mac 1975, dia ketawa terbahak-bahak semasa menonton satu episod sitkom British The Goodies. Mitchell ketawa selama 25 minit sebelum mati akibat sakit jantung. Balu Mitchell kemudiannya menghantar satu surat terima kasih kepada barisan pelakon sitkom itu kerana menjadikan tempoh 30 minit terakhir mendiang suaminya itu sebagai tempoh gembira kepadanya.

Ketawa sememangnya satu ubat yang baik untuk jiwa. Tetapi jika terlebih ketawa, buruk padahnya termasuk kematian.

RUJUKAN

Sleight, E. (2021, 16 Julai). Curious cases of people who have died laughing – can a giggle really be fatal?. Daily Mirror.

Funnell, R. (2022, 19 Mei). The Greek Philosopher Who “Died Of Laughter” After Witnessing A Donkey Eat Some Figs. IFL Science.

Higuera, V. (2019, 11 Jun). Can Laughing Too Hard Kill You?. Healthline.


Sejarah Gula Bermula 8000 SM Yang Lalu

Gula jika diambil mengikut kadar yang sesuai, boleh saja menjadi pemanis minuman atau kudapan petang kita. Tetapi kalau diambil secara  berlebihan, bersedialah berhadapan pelbagai penyakit seperti penyakit jantung dan diabetis. Namun, siapa sangka tanaman tebu yang menjadi sumber penghasilan gula merupakan tanaman ketiga terpenting di dunia selepas bijirin dan padi serta mengisi lebih 26 juta hektar tanah pertanian di seluruh dunia. Jadi, bagaimana kegilaan manusia terhadap gula ini bermula?

Fisiologi manusia berevolusi daripada diet yang mengandungi sedikit gula dan tiada karbohidrat yang lebih halus. Justeru, ramai pakar berpandangan ia masuk ke dalam diet kita secara tidak sengaja. Tanaman tebu ini berkemungkinan digunakan sebagai bahan makanan ternakan terutama babi dengan tujuan menjadikannya lebih gemuk dan adakalanya menjadi kudapan sejenak sebelum menyambung pekerjaan di ladang. Berdasarkan bukti DNA dan tinggalan tumbuhan, ramai pakar berpandangan tanaman tebu berevolusi di Asia Tenggara dan ia disyaki sudah menjadi tanaman domestik di Papua New Guinea sejak 8000 SM. Dari Papua, ia kemudiannya tersebar ke Kepulauan Pasifik dan Lautan Hindi menerusi ekspedisi pelayaran yang digerakkan pelayar Austronesia dan Polynesia.

Gula
halus yang dihasilkan secara kimia mula timbul di India 2,500 tahun lalu
sebelum perlahan-lahan tersebar ke China dan Timur Tengah. Apabila ia tiba di
pesisir Laut Mediterranean pada abad ke-13, ia mencetuskan kegilaan gula di
Eropah. Dengan Sicily dan Cyprus sebagai pusat penghasilan gula yang penting,
ia dianggap komoditi mahal kerana sukar didapati pada Zaman Pertengahan. Tetapi
Madeira mengubah segala-galanya. Portugal mengenalpasti pulau berkenaan sebagai
tempat sesuai untuk penanaman tebu berskala besar dan kilang penghasilan gula
menjelang akhir abad ke-15.

Namun,
Brazil dilihat jauh lebih sesuai kepada kuasa Eropah itu kerana keadaan iklim
dan tanahnya sesuai untuk penanaman tebu diperlukan untuk menghasilkan gula.
Dan dengan bilangan hamba yang ramai akibat aktiviti perhambaan yang aktif
membabitkan kuasa-kuasa Eropah, sektor penanaman tebu dan penghasilan gula
merupakan sektor ekonomi pertama yang berasaskan hamba. Apabila ia
diperkenalkan di Kepulauan Carribean pada tahun 1640-an, ia membawa kepada
pertumbuhan industri yang bertanggungjawab menyemarakkan lagi kegilaan Eropah
terhadap gula.

Siapa sangka, kegilaan manusia terhadap gula menjadi batu asas kepada pembentukan dunia moden hari ini. Dengan keperluan buruh untuk menguruskan ladang-ladang gula di Brazil dan Carribean, lebih banyak hamba perlu dibawa ke kedua-dua bahagian dunia itu. Justeru, tidak hairanlah bilangan perdagangan hamba naik mendadak. Antara tahun 1501 hingga 1867 menyaksikan 12.57 juta hamba dibawa masuk dari Afrika ke benua Amerika. Usaha membawa mereka menyeberangi Lautan Atlantik merupakan satu tugas sukar dengan kadar kematian boleh saja mencecah 25%. Jika diterjemah dalam angka sebenar, krew kapal perlu membuang antara sejuta hingga dua juta mayat hamba ke laut sebelum meneruskan perjalanan.

Dan
bagi membolehkan sektor ekonomi ini dapat mengekalkan keperluan tenaga
buruhnya, mereka perlu menukar komoditi berharga seperti tembaga, pakaian,
tembakau dan senjata dengan hamba yang dibekalkan oleh pedagang-pedagang hamba.
Ini dicapai melalui perluasan dan penambahbaikan sektor perindustrian Eropah
terutama di barat daya dan Midlands England. Dan terima kasih kepada kegiatan
ekonomi utama Atlantik abad ke-18 ini, ia juga bertanggungjawab merancakkan
pertumbuhan sektor perbankan dan insuran.

Bagi
golongan hamba pula, mereka sudahlah diperlakukan seperti tiada nilai tetapi
tidak menerima pampasan dari kerajaan atas apa yang menimpa mereka. Ini kerana
apabila kerajaan British mengharamkan aktiviti perhambaan pada tahun 1834,
pampasan hanya diberi kepada bekas-bekas pemilik hamba. Dan wang tersebut
digunakan untuk membina lebih banyak infrastruktur Victoria seperti landasan
keretapi dan kilang-kilang.

Hari
ini, ia mula dipandang dari sudut negatif sama seperti tembakau hari ini kerana
kesan buruknya kepada kesihatan. Tetapi untuk mengubah semua itu memerlukan
keinginan politik dan kehendak awam yang bukan sedikit. Ini kerana gula bukan
sekadar menjadi 20% daripada diet seharian kita tetapi 6.2% daripada hasil
tanaman global dan menyumbang 9.4% kepada nilai ekonomi dunia pada tahun 2013.
Nak kurangkan pergantungan, maka suka atau tidak, kita bukan saja perlu mencari
alternatif tetapi juga mengubah gaya hidup kita agar tidak terlalu bergantung
kepada gula.

RUJUKAN:

Bentley,
Alexander, Horton, Mark dan Langton, Philip. (2015). A history of sugar – the
food nobody needs, but everyone craves. The Conversation. https://theconversation.com/a-history-of-sugar-the-food-nobody-needs-but-everyone-craves-49823


NDT Untuk Pemula

Bayangkan anda berada
di lapangan terbang. Anda sedang beratur untuk melepasi Kastam dan pasukan
keselamatan. Tiba giliran anda, anda meletakkan bagasi anda ke dalam mesin
pengimbas sinaran X. Tanpa perlu menyentuh bagasi anda, pegawai Kastam yang
bertugas mampu menentukan isi kandungan bagasi anda dengan hanya menggunakan
teknologi sinaran X. Sinaran X, merupakan salah satu daripada kaedah analisis
yang dikenali sebagai Non-Destructive Testing, atau NDT.

Non-Destructive Testing (NDT), atau dalam Bahasa Melayunya Ujian Tak Musnah, merupakan salah satu cabang dalam Sains dan Teknologi di mana objek diuji tanpa keperluan untuk memusnah, merosakkan atau menyentuh objek yang ingin kita analisa. Disebabkan ia adalah suatu analisa, maka terdapat banyak kaedah yang mampu digunakan dalam proses analisa ini.

NDT dalam perubatan dan industri.

Industri minyak dan gas adalah merupakan penyumbang utama dalam membangunkan sektor industri di Malaysia. Berikutan daripada pembanguan sektor industri yang pesat, maka terbinalah berbagai-bagai loji dan sistem yang canggih. Ini termasuklah pembinaan loji-loji pemprosesan minyak dan gas, loji-loji kimia, petrokimia dan oleo kimia, loji-loji penapisan minya dan loji janakuasa elekrik.

Pada tahun 1984, masyarakat Malaysia telah menyaksikan bagaimana anak-anak tempatan telah terlibat secara langsung dalam pemasangan pipeline (PETRONAS Gas Utilization) sepanjang 1700 km bermula dari Loji Penapisan di Kerteh ke serata Semenanjung Malaysia. Pelbagai aktiviti bersskala besar yang belum dilihat sebelum ini telah menjayakan pembinaan saluran paip ini.

Diantara teknologi yang terlibat secara langsung dalam projek ini ialah teknologi ujian tanpa musnah (nondestructive testing-NDT).  Dalam proses transformasi dari sebuah Negara pertanian kepada sebuah Negara industri Teknologi, NDT telah memainkan peranan yang amat besar bagi memastikan integriti komponen kejuruteraan berfungsi dengan sempurna tanpa memberikan risiko kemalangan yang tinggi kepada pekerja industri dan juga orang awam.

Dalam kes lapangan
terbang kita tadi, sinaran X yang kita guna sebagai contoh tadi adalah apa yang
dipanggil sebagai radiografi. Secara umumnya, penggunaan radiografi di Malaysia
lebih tertumpu kepada industri (industrial radiography) dan juga radiografi perubatan
(medical radiography). Antara contoh radiografi industri termasuklah
pemeriksaan kekukuhan sesuat bahan setelah dikimpal serta semakan bagi melihat
kecacatan sesuatu objek. Bagi perubatan pula, agak umum, kita menggunakan
sinaran X atau sinaran Gamma bagi membolehkan kita mendapat imej dalaman bagi
badan kita.

Buat masa ini, bilangan pengamal
professional NDT Malaysia yang berkelayakan untuk
melaksanakan  pemeriksaan NDT terhadap kimpalan-kimpalan dalam
pelbagai komponen kejuruteraan masih diperingkat sangat sedikit. Jumlah
pengamal yang terhad bagi memenuhi permintaan dari sektor industri telah
menimbulkan pelbagai kesulitan kepada pihak industri.  Keadaan ini
telah mula disedari sejak sekian lama sehinggakan Kerajaan Malaysia telah
mengambil inisiaatif untuk menubuhkan satu Skim Persijilan yang dikenali
sebagai Sijil Kemahiran Malaysia-NDT (SKM-NDT) pada tahun 1989.   Sejumlah
pelaburan yang tinggi telah dibuat oleh Kerajaan Malaysia untuk memastikan Skim
ini dapat dilaksanakan dan terus berfungsi bagi memenuhi keperluan
industri.

Skim Kemahiran Malaysia-NDT telah
dibangunkan berasaskan kepada standard antarabangsa iaitu ISO 9712 dan ianya
mampu menghasilkan pengamal NDT yang setaraf kualitinya dengan pengamal NDT
diperingkat antarabangsa yang mana rata-rata dilayakkan menurut skim persijilan
yang juga berasaskan kepada standard ISO 9712. Bagi memastikan sistem SKM-NDT
ini setaraf dengan Skim Persijilan antarabangsa yang lain,  Jabatan
Pembangunan Kemahiran yang merupakan organisasi yang diberi tnggungjawab untuk
melaksanakan skim persijilan  ini telah mengambil inisiatif untuk
ditauliahkan menurut ISO 17024.  Jabatan Pembangunan Kemahiran selaku
Badan persijilan Kebangsaan NDT telah pun dianugerahkan pentauliahan menurut
17024 oleh Jabatan Standard Malaysia pada bulan Oktober 2012.

Selain sinaran X, satu
lagi contoh aplikasi NDT dalam bidang perubatan adalah penggunaan Magnetic
Resonance Imaging (MRI) dalam pengimejan perubatan. MRI, jika dibandingkan
dengan sinaran X, adalah dianggap lebih ‘selamat’ dalam konteks radiasi, kerana
sinaran X mendedahkan penggunanya dengan bahaya radiasi jika dibandingkan
dengan MRI yang lebih kepada aplikasi medan magnet dengan tujuan untuk
mendapatkan imej. Tambahan pula, gambaran imej yang dibina oleh MRI adalah
lebih jelas jika dibandingkan dengan radiografi akibat sinaran X. Namun
disebabkan kos MRI yang lebih mahal, sinaran X selalunya menjadi pilihan para
pengamal perubatan, ditambah dengan keperluan perubatan yang lain.

Sekiranya objek yang kita ingin analisa akan terjejas akibat radiasi ataupun gelombang elektromagnet, salah satu pilihan lain yang ada adalah teknik analisa NDT yang dipanggil Ultrasound Testing (Ujian Ultrabunyi). Ujian ultrabunyi selalunya menjadi pilihan bagi ibubapa yang sedang menanti kelahiran anak mereka, di mana sebagai salah satu ujian tak musnah, doctor hanya perlu menggunapakai mesin sonar bagi melihat tumbesaran anak mereka, serta jantina anak mereka. Oleh kerana ultrabunyi menggunapakai gelombang bunyi, maka tiada risiko radiasi yang perlu dikhuatiri untuk bayi mereka

Bagi aplikasi industri pula, ultrabunyi seringkali digunapakai dalam proses untuk menguji bahan-bahan besi, seperti paip, bagi melihat dan mengesan karat. Kaedah pengesanannya adalah agak unik, kerana di dalam ujian ultrabunyi, sekiranya berlaku kecacatan, akan berlakunya perubahan pada gelombang bunyi yang diberikan.

Kerjaya dalam NDT

Anak-anak tempatan kini amat
digalakkan untuk menyertai kursus-kursus NDT yang ditawarkan oleh pusat-pusat
latihan Kebangsaan NDT dan seterusnya menduduki peperiksaan dan memperolehi
sijil kompetensi yang mempunyai nilai yang sangat tinggi dalam pasaran
pekerjaan pada hari ini. Aplikasi teknologi NDT dalam sektor minyak dan gas,
sektor penerbangan, sektor otomobil, sektor pembinaan, sektor fabrikasi
kejuruteraan dan sebagainya mewujudkan permintaan yang sangat tinggi
terhadap  khidmat pemegang sijil NDT
seperti radiografi, ultrasonik dan sebagainya.  Maklumat yang
diperolehi dari industri menunjukkan masih ramai lagi pengamal NDT diperlukan
bagi memenuhi keperluan industri yang sangat berhajatkan kepada teknologi ini
bukan sahaja diperingkat pembinaan bahkan ianya berterusan sehingga keperingkat
senggaraan sistem-ssitem kejuruteraan kritikal dan juga pembaik-pulihan
loji-loji pemprosesan.

Rujukan:

NONDESTRUCTIVE TESTING METHODS AND NEW APPLICATIONS (2012). Mohammed
Omar, IntechOpen

Fundamentals of Diagnostic Radiology (1994). William E. Brant, Clyde
A. Helms, Lippincot Williams and Wilkins.

Artikel ini ditulis bersama Encik Muhammad bin Abd Nassir, RPO dari
Syarikat Madani NDT Training Centre Sdn Bhd


Kesan Rokok Pada Kandungan Wanita

Wanita yang merokok sudah tentulah akan memberikan kesan pada kandungannya. Tetapi asap rokok yang datang daripada keluarga, seperti suami, juga turut memberikan kesan pada kandungan. Asap rokok yang datang dari orang lain dipanggil ‘second-hand smoker’. Dikatakan terkandung 4,000 bahan kimia yang dilepaskan oleh ‘second-hand smoker’, yang mana boleh membawa pada kanser.

Antara kesannya terhadap ibu yang mengandung adalah masalah keguguran, kelahiran bayi yang tak matang, bayi terlalu ringan. Kemudian bayi juga akan mempunyai masalah pada pembelajaran dan sikapnya. Dia akan jadi lembab dan lambat belajar. Bayi ini juga akan ada risiko terkena asthma, bronchitis dan pneumonia.

Paling teruk, bayi akan kena ‘Sudden Infant Death Syndrome’ (SIDS). Ini adalah keadaan bayi tiba-tiba mati masa tidur. Ada lagi istilah yang dipanggil sebagai ‘third-hand smoker’. Istilah ini merujuk pada tinggalan puntung-puntung rokok. Kalau ada tempat yang masih ada bau-bau rokok, ia juga akan menjejaskan kesihatan ibu dan kandungan.

Tinggalan rokok ini apabila berlanjutan, ia akan mencemarkan persekitaran dan akan melekat pada baju-baju, rambut, tikar, dan perabot. Sebab itu orang yang merokok ini, kita tahulah bau bilik dia macam mana.

Jadi, tinggalan ini akan terkumpul dan toksinnya mampu menjejaskan kesihatan. Malah kesannya lebih berbahaya pada bayi berbanding orang dewasa.
Kesimpulannya, untuk kehidupan yang sihat dan selamat, carilah bakal suami yang tak merokok. Yang dah merokok itu, berhentilah untuk masa depan keluarga.

Sumber:
1) American Pregnancy Association


Spektrum Emosi Dalam Komik Green Latern

Bayangkan jika anda mempunyai cincin di jari anda yang boleh digunakan sebagai senjata dan boleh mencipta apa sahaja yang anda fikirkan, apa yang anda akan buat? Green Lantern merupakan salah seorang superhero yang tidak asing lagi dalam dunia DC Comics. Salah seorang ahli Justice League, dan juga ahli Green Lantern Corps. Dengan menggunakan cincin kuasanya, dia dapat memanifestasikan kuasa imaginasi menjadi kenyataan.

Tanpa cincin kuasa tersebut, Hal Jordan hanya merupakan seorang manusia biasa. Bekerja di Ferris Air yang terletak di Coast City sebagai salah seorang test pilot, Hal Jordan sentiasa mempunyai semangat yang tinggi dan tidak putus asa ketika mengawal sebuah pesawat meskipun ayah Hal Jordan mati dalam nahas pesawat terhempas.

Spektrum Emosi (Emotional Spectrum) merupakan konsep yang digunapakai dalam DC Universe. Setiap warna melambangkan emosi tertentu dan organisasi tertentu. Warna pelangi serta tambahan warna putih dan hitam menjadi punca kuasa setiap cincin kuasa tertentu. Artikel ini akan mengupas setiap organisasi yang mewakili warna setiap spektrum.

1- Black Lantern Corps (Kematian)

Cincin kuasa Black Lantern menggunakan warna hitam sebagai punca kuasanya. Hitam melambangkan kematian. Diketuai oleh Nekron, cincin tersebut akan menjadikan seseorang yang telah mati hidup semula dan menggunakan semua kuasanya sewaktu dia pernah hidup. Kesemua yang memakai cincin ini akan menjadi seperti zombi. Hanya mengikut arahan Nekron sahaja. Peristiwa ini dapat dilihat dalam komik Blackest Night di mana kesemua superhero dan supervillain yang telah mati hidup semula.

2- Red Lantern Corps (Kemarahan)

Atrocitus sebagai ketua Red Lantern Corps menggunakan emosi kemarahan untuk menjana kuasa cincinnya. Kesemua cincin Red Lantern Corps menggantikan hati mereka. Jika cincin tersebut dicabut, maka pengguna cincin tersebut akan mati. Organisasi ini merupakan antihero.

3- Agent Orange (Tamak)

Sumber kuasa cincin ini menggunakan kuasa ketamakan yang ada dalam diri. Larfreeze sebagai ketuanya, organisasi ini akan memilih keputusan yang hanya menguntungkan dirinya.

4-  Sinestro Corps (Ketakutan)

Diketuai oleh Thaal Sinestro, bekas ahli Green Lantern Corps. Cincin ini digunakan untuk mengeluarkan imaginasi yang ditakuti oleh seseorang sebagai kenyataan. Mereka adalah musuh kepada Green Lantern.

5- Green Lantern Corps (Keazaman)

Organisasi ini ditubuhkan oleh Guardian of Universe. Menggunakan azam dan kekuatan dalam diri untuk menghasilkan imaginasi sebagai kenyataan. Green Lantern yang dikenali ramai ialah Hal Jordan, Kyle Rayner, Guy Gardner dan John Stewart. Mereka juga digelar sebagai polis angkasa (space cops).

6- Blue Lantern Corps (Harapan)

Diketuai oleh bekas Guardian Ganthet dan Sayd. Blue Lantern menggunakan kuasa harapan sebagai punca cincin kuasa. Dalam peristiwa Blackest Night, The Flash menjadi salah seorang ahli Blue Lantern Corps.

7- Indigo Tribe (Belas Kasihan)

Organisasi ini ditubuhkan oleh seorang nomad, Abin Sur salah seorang Green Lantern yang telah mati. Diketuai oleh Indigo-1, cincin ini memberikan penggunanya menggunakan kuasa belas kasihan untuk teleport ke mana sahaja. Mereka merupakan sekutu kepada Green Lantern, Blue Lantern dan Star Sapphire.

8- Star Sapphire Corps (Cinta)

Kesemua organisasi ini ialah perempuan. Mereka menggunakan tenaga dari cinta untuk menghasilkan kuasa.

9- White Lantern Corps (Nyawa)

Diketuai oleh Sinestro sewaktu peristiwa Blackest Night. Kuasa cincin ini mampu melenyapkan Black Lantern Corps sekelip mata sahaja.

Persamaan antara kesemua cincin ini ialah mampu mencipta kuasa imaginasi menjadi kenyataan. Kesemua spektrum emosi ini berkait sesama sendiri. Kita juga sebagai manusia turut mempunyai kesemua spektrum emosi ini. Jika tidak, manusia itu tidak akan lengkap tanpa emosi. Sama ada kita mampu mengawal atau tidak, itu yang akan menentukan kita menjadi seorang superhero ataupun supervillain dalam dunia kita sendiri. Ingatlah, jika anda mampu berimaginasi dan berusaha, sudah tentu suatu hari anda akan berjaya!


Gula-Gula Getah Berusia 10, 000 Tahun Ditemui!

Pada tahun 1990, ahli arkeologi menemui beberapa cebisan getah di tapak penggalian manusia zaman Mesolitik di Huseby Klev, Sweden. Tetapi memandangkan pada waktu ini belum ada alatan moden untuk menganalisis data DNA manusia pada getah tersebut, maka ia menjadi sebuah misteri.

Teori pada waktu ini menyatakan, getah ini kemungkinan diambil daripada kulit kayu pokok Birch dan digunakan sebagai bahan perekat pada Zaman Batu. Cebisan ini disimpan beberapa lama waktunya oleh ahli arkeologi sebelum ia diambil oleh generasi selanjutnya.

Tetapi misteri ini terpecahkan pada tanggal 15 Mei 2019, apabila sekumpulan penyelidik dari Universiti Stockholm berjaya memecahkan misteri getah tersebut. Per Persson dan Mikael Maininen yang bertanggungjawab untuk ‘membedah’ misteri disebalik cebisan getah Huseby Klev.

Mereka membuka balik kertas kajian dan berusaha mengetahui apakah yang ada di dalam cebisan getah Birch yang kalau dipandangan mata umum hanyalah sebuah kotoran.

Penyelidikan ini direkodkan di dalam sebuah jurnal bertajuk ‘Communications Biology’ yang membincangkan diantara hubungan budaya dan genetik manusia . Selain mengetahui ia cebisan gula-gula getah yang dikunyah, para penyelidik menemui DNA manusia pra-sejarah Scandinavia yang menetap dikawasan tersebut pada 10,000 tahun yang lalu.

Dengan penemuan DNA ini, maka para penyelidik mampu mengetahui hubungan dekat manusia prasejarah di Huseby Klev dengan manusia prasejarah Mesolitik zaman Ais di benua Eropah. Salah seorang penyelidik dalam kajian ini, Emrah Kirdök, menyatakan yang analisis DNA manusia yang ada pada cebisan gula-gula getah ini menyamai dengan DNA manusia pemburu yang tinggal di barat Scandinavia berbanding dengan puak pemburu yang menetap di timur.

Penemuan gula-gula getah prasejarah ini bukan sahaja meletakkannya sebagai pemegang DNA manusia paling tua di atas dunia, bahkan ia dapat memberikan petunjuk bagaimana cara sosial masyarakat, penyakit yang dihidapi oleh mereka dan makanan yang dijamah oleh manusia pada waktu tersebut. Selain mengetahui disebalik dalaman manusia, penyelidik juga mampu membawa kajian ini dengan jauh dengan mengetahui alatan apa yang digunakan untuk mengestrak bahan daripada kulit kayu pokok.

Gula-gula getah bukan sahaja dijadikan sebagai snek ringan oleh manusia zaman parsejarah, tetapi ia juga wujud pada zaman Yunani. Pada zaman Yunani, masyarakat mereka mengunyah Mastiche yang mana diekstrak daripada pokok Mastic. Pada abad ke-2 M, masyarakat yang menetap di benua Amerika Tengah dan peradaban Maya mengunyah Sapodilla yang diekstrak daripada pokok Sapodilla.

Snek ringan ini pertama kali dikomersialkan dan dijual kepada umum oleh John Bacon Curtis pada tahun 1848. Daripada waktu inilah, iaitu dari tahun 1848 sehingga ke tahun 1960, gula-gula getah diubah pemprosesannya, dipertingkatkan bahannya, ditambah pelbagai perasa dan dibungkus dengan pelbagai variasi sehinggalah ke hari ini, gula-gula getah menjadi satu-satunya snek ringan yang murah yang mudah didapatkan dimana-mana sahaja di seluruh dunia.

Siapa sangka disebalik sisa kunyahan kotor, merupakan kunci kepada para penyelidik menyelami dunia manusia prasejarah?

RUJUKAN:

Ancient DNA from mastics solidifies connection between material culture and genetics of mesolithic hunter–gatherers in Scandinavia, Universiti Stockholm oleh Natalija Kashuba, Emrah Kırdök, Hege Damlien, Mikael A. Manninen, Bengt Nordqvist, Per Persson dan Anders Götherström.


Perang Paling Pendek Dalam Sejarah

Zanzibar adalah sebuah negara pulau yang terletak di lautan hindi, sekarang ia sebahagian dari negara Tanzania. Pulau Zanzibar menjadi bawah kawalan nominal Kesultanan Oman sejak 1698 selepas mereka berjaya mengusir peneroka Portugis yang menuntut pulau tersebut pada tahun 1499.

Namun demikian, Kesultanan Oman berpecah, Zanzibar dan Oman telah dibahagikan kepada dua pemerintah berasingan, Sultan Majid bin Said memerintah Zanzibar, Dan abangnya Thuwaini bin Said al-Busaid memerintah Oman.

Sultan Majid bin Said membebaskan pulau Zanzibar dengan mendapat pengiktirafan Great Britain. Ini menjadikan Sultan Majid sebagai Sultan pertama Zanzibar.

Bargash bin Said, Sultan kedua Zanzibar telah dipaksa oleh tuntutan British dengan ancaman sekatan untuk menghapuskan perdagangan hamba pada 1873. Arahan dari London akan bertindak agresif jika tuntutan itu ditolak.

Britain mengiktiraf kedaulatan Zanzibar dan Kesultanannya pada tahun 1886, setelah lama menjalin hubungan akrab antara kedua-dua negara.

Walau bagaimanapun, Jerman juga berminat di Afrika Timur, dan kedua-dua kuasa bersaing untuk mengawal hak-hak perdagangan dan wilayah di kawasan itu.

Perang Inggeris-Zanzibar 1896

25 Ogos 1896 Konflik antara Empayar British dan Kesultanan Zanzibar di Afrika timur. Ia merupakan perang paling singkat dalam sejarah kerana konflik ini hanya berlangsung selama 38 minit.

Konflik berlaku apabila kematian pro-inggeris Sultan Hamad bin Thuwaini pada 1896 dan kemudian takhta Zanzibar dinaiki oleh Sultan Khalid bin Bargash dengan tanpa kebenaran British.

British lebih menyukai Hamud Bin Muhammad sebagai pengganti kerana ia dapat membantu kepentingan British di Afrika timur.

Sesuai dengan perjanjian yang telah ditandatangani pada tahun 1886 ini telah meletakan syarat pengantian sultan perlu mendapat persetujuan dari konsulat inggeris dan Sultan Khalid Bargash tidak memenuhi syarat ini.

Maka inggeris telah mengirim ultimatum (kata dua) kepada Khalid agar dia menyerah dan segera tinggalkan istana.

(Sultan Khalid bin Bargash – realhistoryww.com)

Namun, Sultan Khalid mengabaikan amaran tersebut sebaliknya mengumpul sebanyak 2,800 tentera di dalam istana untuk melindunginya.

Cukup mengejutkan, Bala tentera Khalid bersenjata lengkap, walaupun ada beberapa senjata api dan meriam yang dihadiahkan oleh british kepada sultan sebelumnya sempena hubungan diplomatik antara kedua-dua negara.

Pada masa yang sama, British sudah mempunyai dua buah kapal perang berlabuh di perlabuhan, HMS Philomel dan HMS Rush, dan segera menghantar tentera untuk melindungi konsulat inggeris dan menjaga penduduk tempatan dari rusuhan.

Basli Cave konsul inggeris di Zanzibar memohon bantuan dari kapal perang British HMS Sparrow, yang memasuki pelabuhan pada waktu petang 25 ogos.

Walaupun Cave mempunyai senjata yang cukup di pelabuhan, Cave tahu bahawa dia tidak ada kuasa untuk membuka perseteruan tanpa kebenaran kerajaan british.

Ultimatum (kata dua) terakhir kepada Khalid telah dikeluarkan pada 26 Ogos, mendesak beliau keluar dari istana pada pukul 9 pagi pada keesokan hari.

Pada pukul 8:00 pagi keesokan harinya, satu jam sebelum tamat tempoh ultimatum, Khalid membalas kepada Basli Cave dengan mengatakan..

‘’ Kami tidak mempunyai niat untuk menurunkan bendera kami(menyerah), dan kami tidak percaya anda akan memulakan tembakan ke atas kami’’

Lalu Cave menjawab dengan menyatakan bahawa dia tidak  berhasrat untuk memulakan serangan ke atas istana jika Khalid melakukan apa yang diminta british.

Konflik Bermula

Itu kali terakhir Cave mendengar daripada Khalid, dan pada pukul 9 pagi arahan diberikan kepada kapal british di pelabuhan bersedia untuk membedil istana.

Dengan hanya 2minit konflik berlangsung, hampir kesemua artileri milik Khalid dimusnahkan.

Struktur depan istana mula runtuh, pada masa yang sama selepas 2 minit pembedilan berlaku, Khalid melarikan diri melalui pintu belakang istana membiarkan hamba dan tenteranya mempertahankan istana.

Pukul 9:40 pagi, serangan terhenti, bendera sultan diturunkan dan peperangan yang paling singkat dalam sejarah secara rasminya berakhir selepas hanya 38 minit.

Peperangan singkat ini mengakibatkan 500 tentera Khalid terkorban dan cedera, terutamanya disebabkan oleh kesan letupan yang kuat dan meruntuhkan sebahagian struktur istana. Hanya seorang pegawai british cedera, yang kemudian sudah pulih di hospital.

Apabila Khalid sudah dikalahkan, UK bebas meletakkan pro-british Sultan Hamud di atas takhta Zanzibar. Beliau memerintah bagi pihak ‘Her majesty goverment’ bagi tempoh enam tahun.

Untuk Khalid, beliau berjaya melarikan diri bersama sekumpulan kecil pengikut setia ke konsulat jerman.

Meskipun sudah dibawa pulang oleh British untuk ekstradisi beliau, Khalid diseludup keluar dari negara pada 2 oktober oleh tentera laut jerman.

British telah menyerang afrika timur pada tahun 1916, dan akhirnya Khalid ditangkap dan kemudiannya dibawa ke Saint Helena dan hidup dalam buangan.

Selepas ‘menjalani hukuman’, beliau kemudiannya dibenarkan pulang ke Afrika Timur dan akhirnya meninggal dunia pada tahun 1927.

RUJUKAN:

Patience, Kevin (1994), Zanzibar and the Shortest War in History, Bahrain: Kevin Patience

A History of the Arab State of Zanzibar, London: Methuen Publishing

“The Exile of Sayyid Khalid bin Barghash Al-BuSa’idi”, British Journal of Middle Eastern Studies